भोजपुरी में खबर (बियफे, 14 मई 2015) – टटका खबर\nसुप्रीम कोर्ट अपना फैसला में बुध का दिने कहलसि कि सरकारी विज्ञापन में राष्ट्रपति, प्रधानमंत्री, आ सुप्रीम कोर्ट के मुख्य न्यायाधीश का अलावे केहु के फोटो ना दीहल जा सके. मरल लोग में बस मोहनदास गाँधी आ जवाहरलाल नेहरू के फोटो छापल जा सकेला. पता ना ई सब कइसे आ कवना आधार पर हो रहल बा कि जहाँ न्याय करे के जरुरत बा तहाँ ना त न्याय होखत बा ना होखत लउकत बा बाकिर बेजरूरत वाली बात पर फैसला तुरते आ जात बा. अब केहु पूछे कि नेताजी सुभाष चन्द्र बोस भा वल्लभभाई पटेल के फोटो काहे ना दीहल जा सके सरकारी विज्ञापन में भा राज्य सरकारन के विज्ञापन का बारे में न्यायालय के का राय बा, त शायदे जबाब मिल पाई. एह तरह के फैसलन से देश के जनता का बीच खुद न्यायालय के छवि बिगड़त बा बाकिर ओकर चिन्ता के करो. बहुत होखी त बोले वाला लोग के अदालत के मानहानि के मुकदमा चला के बंद क दीहल जाई.\nमोदी सरकार के लाख कोशिश का बावजूद कांग्रेसी अडंगा लगला का चलते भूमि सुधार विधेयक आ वस्तु अउर सेवा कर विधेयक संसद में पारित ना हो सकल आ लटकल रहि गइल. कांग्रेस ठान लिहले बिया कि विकास के कवनो काम ऊ ना होखे दी देश में. ओकर नेता राहुल गाँधी झूठ बयान दे के सरकार के आलोचना करत बाड़न बाकिर सचाई सामने अइला का बादो अपना बयान में सुधार नइखन करत. पता ना उनकर सलाहकार के बा. बाकिर देश के जनता अतना बुड़बक ना हिय कि ऊ सही गलत में फरक ना कर पाई. ना खेलब ना खेले देब, खेलवे बिगाड़ देब के कांग्रेसी चाल लोग देर सबेर बुझिए जाई.\nतीन दिन के दौरा पर पीएम मोदी आजु चीन चहुँप गइलन. ओहिजा हवाई अड्डा पर उनकर शानदार स्वागत भइल. शुरुआत ओहिजा के राष्ट्रपति के मूल शहर शियान से भइल बा.\nअफगानिस्तान के राजधानी काबुल का एगो होटल में ओहिजा के मशहूर गायक के गवनई सुने जुटल विदेशी मेहमानन से भरल पार्क पैलेस होटल पर आतंकी हमला बोल दिहलें. एह हमला में एगो अमेरिकी नागरिक समेत पाँच जने के मौत होखे के खबर बा.\nपाकिस्तानी शहर कराची में बुध का दिने सुन्नी आतंकियन के गोल शिया मुसलमानन से भरल बस पर अंधाधुंध गोली चला के कम से कम 45 गो शिया मुसलमानन के मार गिरवले सँ. 20 लोग घवाहिल हो गइल बा. दुनिया भर में सुन्नी आतंकी शिया आ दोसर मुसलमान समूहन के रह रह के हत्या करत रहेलें.\nदेश में व्यवसाय कइल आसान बनावे ला ले आवल गइल विधेयक के बुध का दिने राज्यसभा के मंजूरी मिल गइल. एह विधेयक से कंपनी कानून में बहुते तरह के सुधार कइल गइल बा आ वित्त मंत्री अरुण जेटली के कहना बा कि अबहीं अउरी सुधार करे के जरूरत बा जवना खातिर समिति बनावल गइल बा.\nबिहार के नदियन के आपस में जोड़े के योजना पर काम शुरू करे खातिर केन्द्र सरकार पर दबाव डाले के फैसला कइले बिया बिहार सरकार. एह बारे में आजु बियफे का दिने दिल्ली में बोलावल गइल केंद्रीय जल नीति के बइठक में बिहार के जल संसाधन मंत्री विजय कुमार चौधरी केंद्र से बतियइहें. बिहार सरकार तेरह गो नदियन के जोड़े खातिर डीपीआर तइयार करावत बिया. तीन गो योजना के डीपीआर तइयारो हो गइल बा.\nदेर से सामने आइल खबर में पता चलल बा कि उत्तर कोरिया के निर्दयी आ खूंखार तानाशाह अपना रक्षा मंत्री के तोप से उड़वा दिहलसि. रक्षा मंत्री के कसूर रहुवे कि सभा में जब तानाशाह बोलत रहुवे त उनुका झपकी लाग गइल. अतने पर नाराज होके उनुका के तोप से उड़ा दीहल गइल. वइसे ई जब साल 2012 में रक्षा मंत्री बनल रहलें तब कई गो अधिकारियन के एही तरह छोट छोट बात ला मौत के सजा दे दीहल गइल रहे. तानाशाह किम जोेंग अपना फूफो से नाराज हो के उनुका के भुखाइल कुकुरन का सोझा फेंक के नोचवा मरले रहुवे. बाद में फुओ के जहर दे के मार डललसि.\nजौनपुर में नेहरू नगर सीएचसी के प्रभारी डाक्टर के कुछ मनबढ़ पिटाइ कर दिहलें जवना का बाद तीन घंटा ले सीएमओ दफ्तर का आगे प्रदर्शन कइले उनकर सहकर्मी बाकिर यूपी के मौजूदा शासन व्यवस्था में हमलावरन का खिलाफ कुछ होखे के उमेद ना कइल जा सके. एहिजा के मनबढ़ त पुलिस अधिकारियन तक के पीट देबेलें आ अपना राजनीतिक रसूख का बल पर बेखौफ रहेलें. पुलिसो में अतना बेंवत नइखे रहि गइल अपनो रक्षा कर सके आम जनता के त बाते छोड़ दीहल जाव.\nबिहार के आठ गो मेडिकल कालेजन में एह साल दाखिला लेबे के इजाजत मेडिकल काउन्सल से मिल गइल बा. सरकार वादा कइले बिया कि तीन महीना का भीतर सगरी कमी दूर क दीहल जाई आ एही वादा पर ई मंजूरी मिलल बा. बाकिर देखे के होखी बिहार सरकार आपना वादा कतना निभावत बिया.\nगुजरात के मुख्य सचिव रह चुकल 1975 बैच के आईएएस अधिकारी अचल ज्योति के देश के चुनाव आयुक्त बनावल गइल बा.\nकेंद्र सरकार के टीम मार्च आ अप्रैल में भइल फसल के नुकसान के जायजा लेबे खातिर 18 मई से 20 मई का बीच बिहार के दौरा करी आ मुजफ्फरपुर, पूर्वी चंपारण, दरभंगा, सिवान, सारण आ मधुबनी जिला जा के बरबादी के हिसाब लगाई.\nभूकंप के धियान में राखत बिहार के कई इलाका में ट्रेन के गति धीमे राखे के फैसला लिहले बिया रेलवे. एह इलाका के रेलखंड पर रेल के रफ्तार 30 किलोमीटर प्रति घंटा से बेसी के ना होखी.\nहड़ताल ले के शिक्षकन के दू गो गुट का बीच झगड़ा हो गइल बा. एक गुट बुध का दिने शिक्षा मंत्री के मौजूदगी में हड़ताल रोके के एलान क दिहलसि. सरकार भरोसा दिहले बिया कि हड़ताल के तनखाह काटल ना जाई बशर्ते एकर भरपाई शिक्षक लोग अतिरिक्त क्लास लगा के करा देव.\nविश्वविद्यालय अनुदान आयोग देश भर में चलत 21 गो फर्जी विश्वविद्यालयन के सूची जारी कइले बावे आ एहमें दरभंगा के मैथिली यूनिवर्सिटी नाम से चले वाली संस्थो के नाम शामिल बा.\nबक्सर जिला के सिकरौल थाना के बगेन मोड़ का लगे एगो ट्रैक्टर पलटला से एक आदमी के मौत हो गइल आ चार जने घवाहिल हो गइले.\nगोपालगंज जिला के बैकुंठपुर गांव में एगो सोना व्यापारी से दू लाख रुपिया के गहना लूट लीहल गइल बा.\nसिवान जिला के रघुनाथपुर इलाका के बलपार का लगे सरयू नदी का किनारे एगो नवहिन समेत तीन लोग के लाश मिलल बा. पुलिस मामला के जाँच करत बिया.\nभोजपुरी में देश दुनिया के खबर (बुध, 13 मई 2015)


Hum Bhojpuria – Hum Bhojpuria\nHum BhojpuriaMay 6, 20221min500\nअगर अन्हरिया से अँजोरिया के तरफ बढ़े के बा त आपन धरती आ आकाश बढ़ावे के पड़ी। आपन सुरुज खुद उगावे के पड़ी। तबे भीतर अँजोर होई। राउर आपन औरा (आभा) बनी। मन खुश रही। जीवन मजबूती से जीयब आ बोध के क्षमता बढ़ी।\nहम बुद्धि के बात नइखीं करत, बोध के बात करत बानी। बुद्धि त युद्ध करा रहल बा। यूक्रेन आ रसिया में उठल बवाल से त पूरा दुनिया में भूचाल आइल बा। मानवता तबाह बा। मानव जवना अदभुत गिफ्ट या वरदान ‘’ बुद्धि’’ के चलते प्राणियन में सर्वश्रेष्ठ बा, उहे बुद्धि ओकरा के उलझवले बा। बुद्धि आदमी के बालनोचवा बना देले बा। सभे आपन बाल नोचत बा। सुख आ आनंद देवे में समर्थ बुद्धि दुख, डर, पीड़ा आ दहशत दे रहल बा।\nदरअसल बुद्धि ई त बता देले कि दिल का ह, कहाँ बा, कइसे काम करेला बाकिर दिल में का बा, ई बुद्धि ना बता पावेले। ई बोध से पता चलेला। एहसास से पता चलेला। ओकरा खातिर अपना मन के धरती आ विश्वास के आकाश के बढ़ावे के पड़ी। कई गो सरहद के तूरे के पड़ी। देश, जाति, धर्म, संप्रदाय, भाषा, लिंग आदि के सरहद। इहाँ तक कि अपना देह के सरहद भी तूरे के पड़ी आ अध्यात्म के एह गूढ़ रहस्य के समझे के पड़ी कि हम ना त देह हईं ना मन…. हमरा विस्तार के कवनो सीमा नइखे। एह से हमरा के सीमा आ सरहद में नइखे बान्हल जा सकत।\nदरअसल समझ के तीन गो स्तर बा- बुद्धि, बुद्धू आ बुद्ध। बुद्धि के हालत त रउरा देखते बानी। दिया जरा के अँजोर करे के जगह लुकार भाँज के घर जरा रहल बा। दोसरो के आ अपनो। आपन बुद्धि अपने खिलाफ बा।\nत परेशान लोग थोड़े देर खातिर बुद्धू बने के कोशिश करता। दारू, अफीम, गाँजा पीके भा सेक्सुआलिटी में जाके भा ड्रग्स के इस्तेमाल करके थोड़े देर खातिर अपना नर्वस सिस्टम के, अपना तंत्रिका तंत्र के डाइवर्ट करता भा ओकरा एक्टिविटी के कम करता। हउ गनवा नइखीं सुनले, ‘’ मुझे पीने का शौक नहीं, पीता हूँ गम भुलाने को ‘’। त इहे हाल बा।\nजानवर के पास बुद्धि नइखे। एह से ओकरा टेन्शनो नइखे। ओकर संघर्ष खाली प्रजनन आ भोजन भर बा। ओकरा ना त घर आ गाड़ी के ई. एम. आई. देवे के बा, ना यूक्रेन, पाकिस्तान से लड़े के बा। लड़ाई अंतिम समाधान नइखे। रहित त सम्राट अशोक बौद्ध धर्म के प्रचारक अशोक ना बनितन। हर युग में युद्ध भइल बा बाकिर अंततः प्रेम के प्रकट होखहीं के पड़ल बा।\nअभी महामारी (कोरोना) खतमों ना भइल कि युद्ध शुरू हो गइल। अभी त प्रकृति के करीब जाये, आपन जीवन शैली सुधारे, अपना के सजावे-सँवारे आ वृहत्तर अर्थ में मानवता के बचावे के कोशिश होखे के चाहीं। .. बाकिर हमनी के बारूद के ढेर पर बइठ गइनी जा। त ई बुद्धि हमनी के असंवेदनशील बनवले बा कि जागरूक?\nकोरोना में लाश प लाश गिरल ह। अब युद्ध में गिरता। चीख-पुकार जारी बा। साँच पूछीं त टेंशन बुद्धि वाला के बा। बुद्धू आ बुद्ध के ना। काहे कि बुद्ध बनला पर राउर बुद्धि राउर दोस्त बन जाले। उ रउरा खिलाफ काम ना करे। उ परम आनंद आ परम शांति में ले जाले आ मन में करुणा भर देले, अहंकार के गला देले। .. ना त एह घरी आदमी के बुद्धि आ ओकरा भीतर बइठल अहंकार लाख रूपिया के प्रॉपर्टी खातिर करोड़ रूपिया के किडनी डैमेज करवा देता। देह-रूप-रस से बहकल शैतान मन अच्छा-अच्छा लोग के साम्राज्य मटियामेट क के जेल भेजवा देता। हम ई नइखीं कहत कि पइसा भा सेक्स जरूरी नइखे। अरे भाई पैसा ना रही त जियले मुश्किल हो जाई। सेक्स ना रही त सृजन भा यौवन सुख कइसे प्राप्त होई। ई त जरूरिए बा। एह में कहाँ कवनों दिक्कत बा। बाकिर ई जहां रहे के चाहीं, ओही जी रहे त ठीक बा। पइसा पॉकेट में रहे, सेक्स देह में रहे त समय आ जरूरत पर सुख दी, कामे आई बाकिर ई कपार पर चढ़ जाई त दुख दी, जेल भेजवाई।\nत कपार में जवन रहे के चाहीं, उहे रहो .. कचड़ा ना। एकरे खातिर योग जरूरी बा। योगी बनल जरूरी बा। योग पूरा दुनिया में हर आदमी खातिर अनिवार्य शर्त होखे के चाहीं। तबे आदमी के भूमि तत्व आ आकाश तत्व सुधरी भा विकसित होई। तबे आदमी पंच तत्व के मरम बूझीं आ एकर श्रेष्ठतम उपयोग करी आ परिणाम दी। योगी ही विश्व के आ मानवता के बचा सकेलें। काश! विश्व के हर बच्चा योगी बने।\nविश्व बंधुत्व के भावना के विकास के कामना करत बानी। इहे भावना युद्ध से बचा पाई।\nHum BhojpuriaMay 6, 20221min400\nयूक्रेन आउर रूस के बीच चल रहल युद्ध के बारे में ज्योतिषीय विश्लेषण\nआज सम्पूर्ण विश्व के सामने एकही सवाल बा कि यूक्रेन आउर रूस के बीच चल रहल युद्ध कब समाप्त होई ?\nहमरा परिचित लोग के कईगो फोन आइल कि रउवा ई बताईं कि युद्ध कब खत्म होई;\nहमार स्पष्ट उत्तर बा – 8 अप्रैल 2022 के बादे।\nलोग के कहनाम बा, अइसन काहे ? ई युद्ध 3-4 दिन से ज्यादा ना चले के चाहीं …\nजब हम ए बात के लिखत बानी युद्ध के शुरू भइला लगभग 20 दिन हो गइल बा।\nलोग के युद्ध के बारे में जिज्ञासा आउर अनिश्चितता बढ़ गइल बा।\nहमरा ए दुनो देशन के बारे में तनी-सा सामान्य जानकारी बा आउर हमरा ई नइखे मालूम कि कवन देश सही बा आ कवन देश गलत बा ?\nयुद्ध अपने आप में एगो अप्रिय घटना होखेला आउर एकरा से दु:खे-दु:ख मिलेला। युद्ध के बारे में नीचे दिहल विश्लेषण ज्योतिषीय बा आउर ई विश्लेषण मये ग्रह के चाल पर आधारित बा।\nए विश्लेषण में ई जाने के कोशिश कइल गइल बा कि ई युद्ध कब खत्म सकेला? ई विश्लेषण केतना सही बा, ई बात त आवे वाला समय ही बताई।\nयूक्रेन आउर रूस के बीच युद्ध के शुरुआत 24 फरवरी 2022 के भइल रहे।\nए तिथियन के दौरान यदि हमनी के महत्वपूर्ण ग्रह सब के स्थिति के देखम सन आउर ए बात के पता लगाएम सन कि ग्रह सब के चाल में का विषम बा त पाएब सन कि 15 फरवरी 2022 से मंगल ग्रह आउर शुक्र ग्रह पृथ्वी से धनु राशि में लगभग एके साथ बहुते नजदीक से गुजर रहल बा।\nसच्चाई ई बा कि दुनो ग्रह एक दूसरा से बहुते दूर बा परंतु काहे से कि हमनी का पृथ्वी पर से ओ सब के देखत बानी सन त हमनी के अइसन लागता कि मये ग्रह एके साथे बा।\nमंगल ग्रह के युद्ध, आक्रामकता, सेना, अग्नि, दुख-दर्द आदि के ग्रह मानल जाला आउर शुक्र ग्रह के संगीत, सिनेमा, नाटक, अभिनेता, कलाकार आदि खातिर शुभ मानल जाला।\nकाहेसे कि ई ग्रह लंबा समय से एक दोसरा से बहुत नजदीक बाड़न स, एही से ई मानल जात रहे कि ई संकेत कलाकार आउर संगीत समुदाय खातिर शुभ नइखे आउर अइसन आदमी खातिर त अउरो जेकरा खातिर शुक्र या मंगल या दुनो ही ग्रह हानिकारक होलें। ए समयावधि में लता मंगेशकर, बप्पी लहिड़ी जइसन कलाकार आउर संगीत क्षेत्र के कवगो बड़हन हस्ती हमनी से दूर हो गइल लोग।\nई बात याद रहे के चाहीं कि 15 दिसंबर 2021 से 26 मार्च 2022 तक ग्रह भी अपना अवस्थिति रहे सब। ग्रह सन के असंतुलन एगो अइसन विकट स्थिति होला जहवाँ मये ग्रह राहु-केतु अक्ष के एकही ओर संरेखित होखेलें।\nयूक्रेन के राष्ट्रपति भी देश के राष्ट्रपति बने से पूर्व एगो कलाकार रहलें।\nविदित होखे कि 27 फरवरी 2022 से मंगल ग्रह लगभग 44 दिन खातिर मकर राशि में चल गइल आउर उहवाँ घुस के बहुते मजबूत हो गइल। मकर राशि पर शनि ग्रह के प्रभाव पड़ल। शनि आम जनता आउर श्रमिक समुदाय खातिर शुभ मानल जालें। मकर राशि के स्वामी शनि भी गोचर होत रहलें, एही से ए बात के आशा ना रहे कि हालत एतना खराब हो जाई। एकरा अलावा बुध ग्रह ( जेकरा के धैर्य आउर संचार खातिर शुभ मानल जाला) आउर शुक्र भी शनि के साथे दिखत रहे। एही सब के चलते ए समय अवधि में अप्रिय घटना के आशंका रहे।\nजवन ग्रह शुक्र ग्रह के संगे विचरण करत रहे ऊ 15 मार्च 2022 के बाद एक-दोसरा से दूर होखे लागी। एही से संभावना बा कि 15 मार्च 2022 के बाद ही कवनों सकारात्मक बात सामने आई।\nदिनांक 8 अप्रैल 2022 के बाद मंगल ग्रह मकर राशि से कुम्भ राशि में चल जाई जहवां मंगल बलशाली ना रही तब शुभ के संभावना हो सकेला। अइसन भइला पर ही हमनी का ए दुनो देश के बीच चल रहल युद्ध में कुछ नरमी देख सकेनी जा।\nदिनांक 26 मार्च 2022 तक ग्रह सब के असंतुलन भी खत्म हो जाई। कहे के मतलब ई बा कि 8 अप्रैल 2022 तक युद्ध समाप्त हो जाए के चाहीं। परंतु एकरा पहिले दिनांक 1 से6अप्रैल 2022 के बीच बहुत ही महत्वपूर्ण तिथि बा।5अप्रैल 2022 के दिने ग्रह सब के समूह अइसन हो जाई कि ई कवनों बड़हन बदलाव के इशारा करी।5अप्रैल 2022 के मंगल ग्रह आउर शनि ग्रह एक दोसरा के बहुत नजदीक होईहें, बृहस्पति ग्रह पर छाया ग्रह केतू पड़ी आउर सूर्य आ बुध ग्रह एक दोसरा के बहुते नजदीक होईहें जवन बुध के प्रभाव के नष्ट कर दिही।\nउपर्युक्त तथ्यन के आधार पर हमरा ई उम्मीद बा कि यूक्रेन आउर रूस के बीच चल रहल युद्ध 8 अप्रैल 2022 तक खत्म हो जाई।\n– इंजीनियर दीपक कुमार (मूल लेखक)\nडॉ. राजेश कुमार ‘माँझी’ (अँग्रेजी से भोजपुरी अनुवाद)\nHum BhojpuriaMay 6, 20221min360\nकश्मीर फाइल्स में लउकल बा 32 साल बाद नंगा सच\nआज लोग-बाग, मीडिया आ भारते ना बलुक पूरा दुनिया के जुबान पर जवना दू गो बात के खूब चर्चा बा, उ बा पहिला– रूस-यूक्रेन युद्ध आ दूसरा- द कश्मीर फाइल्स। रूस-यूक्रेन युद्ध से तनिको कम भयावह नइखे कश्मीरी पण्डितन के कहानी।\nई फिल्म के देखला के बाद लोग सिनेमाहाल में आपन आँसू, दर्द आ रोआई नइखे रोक पावत। कश्मीरी हिन्दू के साथे हेतना कुछ भइल आ आज ले लोग के पता नइखे। तत्कालीन सरकार, मीडिया आ बुद्धिजीवी एह सब पर आसानी से लीपा-पोती कर देहलें अउरी कुछ ना भइल। अपने देश में, आपन धरती छोड़ के दोसरा जगह जा के शरणार्थी बने के पड़ल अउरी केहू कुछ ना कइल। हमनी रउआ उ दर्द नइखी बुझ सकत जवन एगो कश्मीरी पंडित सहले होई। जब ओकरा सामने आपन भाई बंधु के बर्बरता से हत्या भइल होई, जब ओकरा सामने ओकरा माई बहिन के बलात्कार करके आरा मशीन से दू टुकड़ा में काट दिहल गइल होई। ओ दर्द के कल्पना करते हमार हाड़ ले कांप जाता। एतना सब कुछ हमनी जइसन इंसान के साथे भइल अउरी हमनी का, का कइनी जा त भुला गइनी जा। बुद्धिजीवी लोग मानवता के पाठ सिखावल कि जवन बीत गइल ओके भुला जा, आगे के सोचs। अरे भाई, तोहरा एगो बालतोड़ हो जाला त लोकतंत्र के खतरा में आ गइला के दुहाई देबे लागेलs, तू अइसन बात करत बिल्कुल भांड लागेलs, दुमुहा, धूर्त आ पंजाबी में कहीं त दोगला।\nद कश्मीर फाइल्स फिल्म, निर्देशक विवेक अग्निहोत्री 2019 में अनाउन्स कइलें। एकर तइयारी उ पिछला कई साल से करत रहलें। एह पर लमहर रिसर्च चलल। 1989 से लेके 90 के दशक में भइल कश्मीर के असली निवासी कश्मीरी हिन्दू के ऊपर अत्याचार आ कश्मीरी पंडितन के नरसंहार पर उनके एगो टीम लगातार तथ्य जुटावत रहल। 90 के हिंसापूर्ण पलायन के बाद आपन जान बचाके भागल कश्मीरी पंडित सगरी विश्व में इहाँ-उहाँ जाके शरण लेहलें। वीडियो इंटरव्यू लेके अधिकतर कश्मीरी पंडितन के कहानी उ रिकॉर्ड कइलें आ फेर पब्लिक डोमेन में फइलल सगरो तथ्य आ जानकारी के इकट्ठा कइल लोग। कई साल के मेहनत के बाद ई फिल्म बनल। हालांकि फिल्म के शूटिंग में 30 से 40 दिन ही लागल। फिल्म के अधिकांश हिस्सा मसूरी, देहरादून में शूट भइल। एक सप्ताह के शूटिंग कश्मीर में भी भइल, डल लेक अउरी आस-पास के जगह पर।\nद कश्मीर फाइल्स के बुनावट, रंग संयोजन, कथा नैरेशन, एह दौर से ओकर प्रासंगिकता आ सगरो अभिनेता लोग के अद्भुत अभिनय कौशल भी एह फिल्म के यूएसपी बा। निर्देशक आ लेखक विवेक अग्निहोत्री के फिल्मकारी के जेतने प्रशंसा कइल जाव, कम बा। द कश्मीर फाइल्स एगो मास्टरपीस बा अउरी विवेक जी मास्टरमाइंड! अनुपम खेर, मिथुन दा, पल्लवी जोशी, चिन्मय मांडलेकर, दर्शन कुमार, पुनीत इस्सर…सभे अइसन कौशल देखवले बा कि रउआ लागि कि सब रउआ आँखिन के सामने होता।\nद कश्मीर फाइल्स बनल 14 करोड़ के कुल लागत से। एकर कवनो भी बड़ प्लेटफ़ॉर्म पर प्रमोशन ना भइल। कवनो भी बड़ टीवी शो एकरा ओर ध्यान ना देहलस। केहू भी बड़ स्टार एकरा बारे में बातो करे से कतराइल। उल्टा बहुत लोग त ई फिल्म के रोके खातिर आपन पूरा जोर लगा लेहलस। फिल्म कोरोना के चलते 15 अगस्त 2020 से टलत एह साल 11 मार्च 2022 के रिलीज भइल। पहिला शो से भीड़ लागल चालू हो गइल। जब रिलीज भइल त 630 के लगभग स्क्रीन मिलल रहे। कुछ लोग डिस्ट्रिब्यूटर के प्रभावित करके उहो कम करे चाहत रहे। आ देखीं ना, एक दिन में अइसन जादू भइल कि अगिले दिने स्क्रीन के संख्या 2000 के लगभग हो गइल अउरी उ बढ़त बढ़त अब 4000 से ऊपर हो गइल बा। विदेशन में ई फिल्म 100 से भी कम स्क्रीन पर रिलीज भइल, बाकिर उहाँ भी जब फिल्म ब्लॉकबस्टर होखे लागल त आलम ई बा कि सब बड़ देशन में जहां भारतीय लोग के संख्या ढेर बा, उहाँ ई फिल्म दू सप्ताह से हाउसफुल चलत बिया आ स्क्रीन के आंकड़ा 600 के ऊपर पहुँच गइल बा।\nई फिल्म भारत में आज 200 करोड़ के आंकड़ा पार कर गइल। फिल्म अपना दूसरा सप्ताह में अइसन कलेक्शन कइले बिया जवन हिन्दी फिल्मन खातिर ऐतिहासिक बा। पहिला दिन के कॉलेक्शन जहां 3।55 करोड़ रहे उ लगातार दू डिजिट के कमाई करत दूसरा सप्ताह के शुक्रवार के 19।15 करोड़, शनिवार के 24।80 करोड़, रविवार के 26।20 करोड़, सोमवार 12।40, मंगलवार 10।25 आ बुधवार के 10।03 करोड़ के धमाकेदार कॉलेक्शन कइले बा। ई फिल्म लगातार हाउसफुल चल रहल बा अउरी आवे वाला सप्ताह में भी ई रुकी ना। हालांकि एकरा सामने एह शुक्रवार से विशाल फिल्म आर आर आर रिलीज हो रहल बा, जवन बाहुबली फ़ेम राजामौली के बनावल ह अउरी साउथ के दू गो बड़ स्टार राम चरण आ जूनियर एनटीआर बाड़ें। अजय देवगन आ आलिया भी एह फिल्म में बा लोग। ट्रेड पंडित लोग के कहनाम बा कि एह फिल्म के चलते हिन्दी पट्टी में आर आर आर के कलेक्शन से गिरावट जरूर आई। जइसे पिछला हफ्ता रिलीज फिल्म बच्चन पांडे बुरी तरह से पिट गइल बिया। फिल्म के बजट 165 करोड़ बा अउरी ओकर लाइफटाइम कलेक्शन 50 से 55 करोड़ रहे के उम्मीद बा। द कश्मीर फाइल्स के लेके जनता में जवन जोश आइल बा, ओकरा हिसाब से ई फिल्म के लाइफ टाइम कॉलेक्शन 300 करोड़ के आंकड़ा छू जाई।\nएह फिल्म के लेके खूब विवाद भी हो रहल बा। पहिला दिन से कॉंग्रेस कश्मीरी पंडितन के नरसंहार आ पलायन के ठीकरा भाजपा सरकार पर फोड़े के कोशिश कर रहल बा। दूसरा ओर सगरो विपक्षी पार्टी आपन आपन जोर आजमाइश में लागल बाड़ी। भाजपा पार्टी के अधिकांश लोग एह फिल्म के समर्थन में आ रहल बा। हालांकि ई सब राजनीति के बात ह, लोग एक दूसरा के ऊपर काँदो फेंका-फेंकी करबे करी। बाकिर एह सब में जान-माल के जवन नुकसान भइल, 32 साल से झेलत आ रहल कश्मीरियन के दर्द के ऊपर मरहम के लगाई। सभे आपन पल्ला झाड़े में लागल बा। भाई, फिल्म में बतावल एगो तथ्य से लोग अब जाके अवगत हो रहल बा कि कश्मीरी पंडितन के एक बार ना, सात बार अइसन पलायन हो चुकल बा जवन इतिहास के गलियारा में गुम हो गइल बा। बाकी बुद्धिजीवी इतिहासकार आ पत्रकार लोग एकरा के नीचे दबा के ऊपर मस्त कुर्सी लगाके बइठल बा लोग। ई फिल्म ओही इतिहास के एगो करिया सच खींच के बाहर निकलले बा त सभ के कुर्सी डोल गइल बा आ हाथ छाती पर आ गइल बा।\nसब सच धीरे-धीरे बाहर आएगा, हम देखेंगे।।।\nरउआ जदी ई फिल्म अभी ले नइखीं देखले त जरूर जाके देखीं, मानवता खातिर ही सही लेकिन देखीं जरूर!\nयुद्धकाल के कुछ बेहतरीन फिल्म\nलगभग एक महिना त निगिचाइले बा। ना केहू झुके खातिर तैयार बा, ना रुके खातिर। यूक्रेन के तरफ से साफ संकेत बा कि उ आत्मसमर्पण ना करी। मैरियूपोल में चल रहल भीषण जंग में भी यूक्रेन के सेना हथियार डाले से इंकार कर देले बा। यूक्रेन के राष्ट्रपति वोलोदिमिर जेलेंस्की के कहनाम बा कि, उ पुतिन से बातचीत खातिर तैयार बाड़न, लेकिन अगर ई बातचीत फेल भइल त तीसरा विश्व युद्ध होई।\nकई दौर के वार्ता आ पश्चिमी देशन के दखल के बादो रूस हमला प हमला करिए रहल बा। रूस के हमला से यूक्रेन थर्रा उठल बा। कई गो शहर तबाह हो गइल बा। तबो जेलेंस्की के युद्ध विराम खातिर रूस के अल्टीमेटम स्वीकार नइखे।\nएने रूस के सैनिक अब एह जंग में पस्त हो चुकल बाड़न। निराश-हताश सैनिक अब अपना घरे लौटे के चाहत बाड़न। एकरा खातिर उ खुद के गोलियो मारे खातिर तैयार बाड़न। उ यूक्रेन के बंदूक से अपना गोड़ में खुदे गोली मारके इलाज के बहाने अपना घरे वापस लौटे के प्लान बनावत बाड़न काहे कि युद्ध से भगोड़ा सैनिक खातिर त पुतिन के ‘डेथ स्क्वाड’ तैयारे खड़ा बा। रूस के एह सैनिकन के हालत पर हमरा आपने एगो शेर मन परता –\nलाचार मछरी का करो जब हर कदम पर काल बा ।।\nराजा के बउरइला पर प्रजा के भोगहीं के पड़ेला। इहाँ त एने कुआं त ओने खाई वाला हाल बा। यूक्रेन में पकड़ाइल रूसी सैनिक त अब अपना लोगन से पुतिने के खिलाफ आवाज उठावे के अपील कर रहल बाड़न। रउरा सब के त मालूमे बा कि यूक्रेन पर हमला के तुरंते बाद रूस में बड़हन संख्या में लोग युद्ध के विरोध में सड़क पर उतर आइल रहे। बाकिर अब त यूक्रेन के सड़क खूने-खून हो गइल बा आ चीख-पुकार, चीत्कार, घुटन-क्रंदन, हताशा, निराशा आ दहशत दुनों देश में चरम पर बा आ रजवा माने खातिर तइयारे नइखन स। पता ना ई युद्ध कहाँ जाके विराम ली।\nई सब कुछ बड़ा वीभत्स चल रहल बा। युद्ध आ हिंसा कबो अमन चैन ना लेआवेला। ना दोस्त के घर में, ना दुश्मन के घर में। विश्व भर में लड़ल गइल युद्ध के ऊपर कई गो उत्कृष्ट फिल्म बनल बाड़ी सन। जदी रउआ उ फिल्मन के देख लीं त बुझाई कि इंसान शक्ति पावे खातिर केतना आन्हर होला कि उ मानवो जाति के खून बहावे में हिचक ना करेला। युद्ध के पहिले से लेके युद्ध के बेरा आ ओकरा बाद के भीषण त्रासदी के जवन चित्रण एह फिल्मन में भइल बा, लोग के जरूर देखे के चाहीं। हालांकि ई देखल बड़ा दर्दनाक होला, बाकिर ई सोचीं कि अइसन सच में झेलल केतना ज्यादा कष्टकर होत होई।\nयुद्ध काल के ऊपर बनल फिल्मन के लिस्ट में कुछ बेहतरीन फिल्मन के देखीं।\nपहिला नाम बा ‘रैन’। ई जापानी फिल्म ह अउरी उहाँ के सबसे महंगा फिल्म भी मानल जाला। 1985 में रिलीज भइल ई फिल्म महान फिल्म निर्देशक अकिरा कुरोसावा के बेहतरीन फिल्मन में से एगो बा। एकरा के कई गो पोर्टल सबसे बेहतरीन वार फिल्म मानेले। ई फिल्म के बनावे में अकिरा के सगरो कुछ दांव पर लाग गइल। एह फिल्म के कहानी रहे एगो योद्धा मोरी मोन्टारी के। मोरी आपन राज के तीन हिस्सा करके आपन तीनू बेटन में बाँटे के चाहत बा। बाकिर तीसरा बेटा ई सब के पक्षधर नइखे। ओकर दू गो बेटा जबकि जमीन अउरी सत्ता खातिर पूरा राज्य के आग में झोंक देत बाड़ें। सगरो इंसान आ जानवर के युद्ध में झोंक के, जब अंत में वीरान अउरी ढहल राज्य लउकत बा, चारु ओर लोगन के खून के तालाब लउकत बा त ओ युद्ध के पक्षधरन के बुझात बा कि ई लड़ाई केकरा खातिर भइल अउरी का मिलल आखिर एकरा से। ई फिल्म रउआ अमेजन प्राइम पर देख सकिलें।\nहॉलीवुड के फिल्म ‘1917’ अपना कथानक अउरी प्रोडक्शन डिजाइन (कहे के माने फिल्म के सेट, गेटअप, माहौल) एतना कलात्मक अउरी बेहतरीन रहे कि ई एगो उत्कृष्ट युद्ध फिल्म मानल जाला। ई फिल्म में दू गो अभागा सिपाहियन के कहानी बा। प्रथम विश्व युद्ध के जर्मन सेना के आगे लड़े वाला योद्धा कुल के बारे में एगो गुप्त सूचना मिलत बा। इहे दुनू सिपाही ओ आपन कम से कम 1600 साथियन के बचावे खातिर पल पल मौत से सामना करत जा तारें। ई फिल्म देखला पर बुझाई कि युद्ध काल में कइसे हर पल मौत अउरी त्रासदी मुंह खोल के खड़ा रहेले। एकर निर्देशक सैम मेन्डेस बाड़ें। एकरो के रउआ अमेजन प्राइम पर देख सकीलें।\nसेविंग प्राइवेट रयान\n‘सेविंग प्राइवेट रयान’ 1998 के फिल्म ह, महान निर्देशक स्टीवन स्पीलबर्ग के बनावल। ई फिल्म में कई गो अलग कथानक एक साथे मिला के सेना के जवानन के संघर्ष अउरी बलिदान के कहानी बतावल गइल बा। ई फिल्म के चर्चा अक्सर विश्व भर में बनल महान युद्ध फिल्म के रूप में कइल जाला। जब कप्तान मिलर अपना साथियन के साथे जर्मन फोर्स से सामना करे जात बाड़ें, ओही के इर्द गिर्द ई फिल्म बनल बा। ई फिल्म रउआ अमेजन पर देख सकीलें।\nकुछ भारतीय बेहतरीन फिल्म जवन युद्ध के इर्द गिर्द बनल बा –\nएह में सबसे पहिला नाम त जे पी दत्ता के बॉर्डर बा। ई फिल्म हमरा बुझाता रउआ सभे देखले होखब। ई भारत अउरी पाकिस्तान के बीच भइल 1971 के युद्ध काल पर आधारित बा। लॉंगेवाला में लड़ल गइल विशाल लड़ाई के ऊपर ई फिल्म आधारित बा। एह युद्ध में भारत जीतल रहे अउरी बांग्लादेश के मुक्त करवले रहे। ई फिल्म में सनी देओल, सुनील शेट्टी, अक्षय खन्ना आ जैकी श्रॉफ के मुख्य भूमिका रहे। ई फिल्म रउआ युद्ध के समय होखे वाला त्रासदी के देख सकीलें। ई फिल्म अमेजन प्राइम पर उपलब्ध बा।\nपिछला साल आइल शेरशाह भी युद्ध के त्रासदी के ऊपर बनल एगो सुंदर फिल्म बा। ई फिल्म परमवीर चक्र विजेता कैपटेन विक्रम बत्रा के महान बलिदान के ऊपर बनल बा। जब 1999 के कारगिल युद्ध भइल रहे त कप्तान साहब देश खातिर आपन महान कर्तव्य निभवलें अउरी दुश्मन सेना के खदेड़ देहलें। एह में उ शहीद हो गइल रहलें। रउआ ई फिल्म ओ योद्धा के महान बलिदान अउरी युद्ध के बेरा होखे वाला भीषण त्रासदी के समझे खातिर देख सकीलें।\nलिस्ट में बहुत फिल्म बा जवन युद्ध के परिणाम चीख-चीख के बतावेला। हम त बस प्रतीक का रूप में कुछ फिल्मन के चर्चा कइनी ह। हर जगह अमन चैन होखे हम त इहे कामना करब, अपना एह शेर के साथे कि –\n” अमन वतन के बनल रहे बस,\nहवा में थिरकन बनल रहे बस /\nइहे बा ख़्वाहिश वतन के धरती,\nवतन के कन-कन बनल रहे बस “\nरूस-यूक्रेन युद्ध के कहानी अभिषेक उपाध्याय के जुबानी\nHum BhojpuriaMay 6, 20221min280\nअभिषेक वत्स : पहिले त सर, भोजपुरी जंक्शन टीम राउर स्वदेश वापसी पर रउआ के स्वागत करत बा अउर राउर हिम्मत खातिर सलाम करत बा।\nअभिषेक उपाध्याय : बहुत बहुत धन्यवाद अभिषेक जी।\nअभिषेक वत्स : पहिला सवाल ई बा कि रउआ आपन एगो रिपोर्ट में जिक्र कइले बानी कि युद्ध के सबसे ज्यादा बुरा प्रभाव ओहिजा के महिला, बच्चा, बुजुर्ग अउर दिव्यांग लोगन पर पड़ल बा। जे कि स्वाभाविक बा। बाकिर सर ओहिजा के जे युवा बा चाहे जे सक्षम लोग बा उनका पर एकर का असर पड़ल बा?\nअभिषेक उपाध्याय : अभिषेक जी, पहिले त हम रउआ के बता दी कि यूक्रेन के सरकार 18 से 60 साल के बीच के आपन नागरिक लोग के देश छोड़ के जाए प प्रतिबंध लगा देले बा। काहे कि रूस के मुकाबला में ओकरा लगे बहुत छोटहन आर्मी बा। त उ आपात स्थिति में आपन सक्षम नागरिकन के मदद लेवे खातिर उनका के रोकले बा। अब अइसन में सब केहू आपन बीवी, बच्चा के त देश के बाहर पहुँचा देत बा, बाकिर उ खुद उहवें रह जाता। अइसन में हर परिवार एगो मानसिक यंत्रणा अउर विघटन के शिकार हो रहल बा। ट्रेन पर, हवाई अड्डा पर लोग आपन परिवार के विदा करत समय टूट जा रहल बा। अंदर रहे वाला अउर बाहर जाए वाला दुनो में से केहू के पता नइखे कि के कब लौटी, कब से फिर मिली…आ फिर मिलबो करी की ना मिली। बहुत अजीब दृश्य बा ई…करेजा फाट जाला।\nअभिषेक वत्स : ई युद्ध चाहे हर युद्ध एगो मानवीय त्रासदी होखबे करेला। आदमी के जान आदमी लेला, बाकिर एकर एगो पक्ष अइसनो बा जेकरा बारे में बहुत कम बात होखेला जबकि ओकरो पीड़ा ओतने रहेला, ओकरो ओतने झेले पड़ेला। हम रउआ से जानल चाहब कि ओहिजा के जानवरन पर एह युद्ध के का असर पड़ल बा? कवनो दृश्य रउआ याद होखे त बताईं।\nअभिषेक उपाध्याय : हाँ, अभिषेक जी रउआ ठीक कहनी। उहवाँ लोग आपन पालतू जानवरन के आपन परिवारे मानेला। केहू जब देश छोड़त बा त उनुको के साथे ले जात बा। अइसन नइखे कि केहू आपन पालतू कुत्ता के, बिलाई के मरे खातिर छोड़ देले बा। कतनो परेशानी होखे बाकिर लोग साथे ले जात बा। ई एगो बहुत सवेंदनशील पक्ष रहल बा ओहिजा के नागरिक लोग के अइसन समय में। आपन लइका जइसन लोग आपन कुत्ता के, बिलाई के ऊनी कपड़ा पहिरा के ले जात रहे। उनका खाये पिये के इंतजाम कर के निकलत रहे लोग।\nअभिषेक वत्स : सर, रउआ साथे एगो ओहिजे के ड्राइवर रहले। राउर वीडियो ब्लॉग में देखनी। बाकिर उनकर हाव भाव उनकर जिंदादिली देख के ई लगबे ना कइल कि ऊ आदमी ओह जगह में रहत बा जहाँ हर मिनट हर घंटा रॉकेट लॉन्चर, मिसाइल, गोली बरस रहल बा। एह पर कुछ तनी बताईं।\nअभिषेक उपाध्याय : देखीं अभिषेक जी, यूक्रेन खातिर युद्ध कवनो नया बात नइखे। युद्ध उ लोग के लगभग रूटीन बन गइल बा। युद्ध के साथ जिये के लगभग लोग अभ्यस्त हो गइल बा। 2014 से लगातार उहवाँ लड़ाई चलत बा। बगल में दोनबास के इलाका बा। उहाँ 2014 से ही छिटपुट लड़ाई चल रहल बा। त युद्ध ओह लोग खातिर आम बात हो गइल बा। युद्धो लड़े के बा आ जीवनो जिये के बा।\nअभिषेक वत्स : सर, एगो सवाल जेकर जवाब सभे जानल चाहत बा कि भारत के कइसन तइयारी रहे उहवाँ से आपन नागरिक के निकाले के। काहे कि एह के ले के इहवाँ खूब राजनीति भइल। सोशल मीडिया पर तरह-तरह के पक्ष-विपक्ष के बात चलल। बाकिर रउआ का देखनी, उ बताई।\nअभिषेक उपाध्याय : हाँ, ई सही बा कि शुरू में दिक्कत भइल। बाकिर बाद में जब युद्ध एकदम शुरू हो गइल तब एडवाइजरी पर एडवाइजरी जारी करके भारतीय लोगन के निकले खातिर जागरूक कइलस। अउर खरकिव के जवन इलाका रहे उहाँ बहुत बड़ा काम भइल, एह दिशा में। बहुत बड़ा संख्या में भारतीय छात्र लोग के निकालल गइल। दुनो देश से बात करके उहवाँ सुरक्षा घेरा बना के सब लोग के निकालल गइल। बाद में भारत से कई गो अधिकारी लोग मंत्री लोग पहुँचल। त शुरू में जवन दिक्कत भइल, ओकरा बाद में सरकार एक्शन मोड़ में आके आपन नागरिक लोग के सुरक्षित निकाल लिहलस अउर अब त लगभग सब भारतीय यूक्रेन से निकल गइल बाड़े।\nअभिषेक वत्स : रउआ एक महीना तक युद्धग्रस्त क्षेत्र में रहनी। जहाँ एक तरफ प्रोफेशनलिज्म रहे एक तरफ सर्वाइवल रहे। पत्रकारिता भी करे के रहे अउर स्वाभाविक ह कि जान के डरो रहे। त एह एक महीना में राउर दिनचर्या पर का असर पड़ल। नींद त नाहीये आवत होई।\nअभिषेक उपाध्याय : हाँ, अभिषेक जी। अब अइसन में कवनो तय रूटीन पर चलल त मुमकिन ना रहे। खतरा हमेशा बनल रहे। काहे कि रिहायशी इलाका में भी अटैक होत रहे। अक्सर रात के सायरन बाजे त छुप के बंकर में जाये के पड़त रहे। जदि कहीं अटैक भइल बा त जा के रिपोर्टिंगो करे के रहे। त एह सब चीज के ले के तनाव त रहत रहे। बाकिर आपन काम त करहीं के ह। कतनो खतरा होखे। उ खतरा सभे खातिर रहे रउआ पत्रकार होखी चाहे आम नागरिक।\nअभिषेक वत्स :…. रउआ एतना समय दिहनी अउर उहाँ के बहुत सारा अइसन बात बतवनी जे आम तौर पर पब्लिक डोमेन में ना मिलेला। आपन व्यक्तिगत अनुभव बतवनी। एह खातिर हम भोजपुरी जंक्शन टीम के तरफ से रउआ प्रति आभार व्यक्त करत बानी।\nअभिषेक उपाध्याय : थैंक यू, अभिषेक जी। रउआ अउर भोजपुरी जंक्शन टीम के आवे वाला अंक खातिर खूब शुभकामना।\nकाश! ईयारी के किरिया धरइतीं आ जंग रोकवइतीं\nHum BhojpuriaMay 6, 20221min310\nयुद्ध कहीं होखे, विनाशकारी होला। अक्सर ओकर परिणाम दिल के दहला देबे वाला होला। बाकि कामना से उपजल क्रोध का सोझा ना लउके उजड़ल गांव शहर, बिलखत बाल-गोपाल, असहाय लोग, ना तड़पत मानवता। पुतिन के खीस से शुरू भइल रूस आ यूक्रेन के बीच युद्ध अइसने बा। एह युद्ध के समाचार हमरा खातिर ओइसहीं बा जइसे केकरो ससुरारी में दू गो सार भा केकरो नइहर में दू गो भाई आपुसे में लस्साकुटी आ मारपीट करत होखस आ हम फरिआवे में अलचार बानी। बाप महतारी के ना रहला पर भाईयन के लड़ावे-भिड़ावे वाला उनका लोगिन के संघतिया हो जालन स। राजनैतिको स्तर पर, सोवियत संघ टूटला के बाद रूसो आ उक्रेन के इहे स्थिति बा। हमनी का देशो खातिर बा ई सांच बा। खैर भारत शांति प्रिय देश ह। भारत दिल से चाहत बा कि शांति कइसहूं बहाल हो जाय। मोदीजी शांति खातिर दुनों पड़ोसिया (बांटल भाई) के निहोरा कर कर के थाक गइलन। काश हमहूं कुछ कर पइतीं! शांति आ मैत्री के भाव जगावे वाला नाटक, “वैर के अंत” रूसी भाषा में? एगो रंगकर्मी आउर का कर सकत बा? भारतीय नाट्य शास्त्र के रचयिता भरत मुनि के भूमि से आधुनिक मेथड ऐक्टिंग के जन्मदाता सह मास्को आर्ट थिएटर के संस्थापक स्तानिसलावस्की (रूसी) आ ली स्ट्रैसबर्ग (यूक्रेनी मूल) के जन्मभूमि खातिर ई साइत सबसे बढ़ियां पहल होइत। इहो मन होला कि दुनों मित्रन के आपन ईयारी के किरिया धरइतीं आ जंग रोकवइतीं, ओइसहीं जइसे आज से 44 साल पहिले ओहनी जना आपन ईयारी के किरिया हमरे धरवले रहन।\nई लड़ाई बरबस हमरे 46 बरिस पहिले लेके चल जाला जब दूनों देश सोवियत संघ के अंग रहल।\n23 बरिस के उमिर में हम 1975 में, बोकारो स्टील प्लांट में आपन योगदान देले रहीं। ओह समें ई प्लांट एशिया के सबसे बड़ स्टील प्लांट के रूप में जानल जात रहे संगहीं सोवियत संघ आ भारत के मैत्री आ आपसी सहयोग के बड़हन मिसाल रहे। हमार पोस्टिंग हॉट स्ट्रिप मिल में बतौर वरिष्ठ आपरेटिव भइल। प्लांट के संचालन रूसी विशेषज्ञ लोग करत रहन। केहू रूस से त केहू उक्रेन से त केहू दोसर दोसर प्रदेश से। कांट्रैक्ट के मोताबिक ओहनी जना के सब भारतीय काउंटर पार्ट के प्रशिक्षण देके, संचालन के भार सऊंपे के रहे। प्रशिक्षण सैद्धांतिक ना होके प्रायोगिक स्तर पर होत रहे। ऑन जॉब ट्रेनिंग, मित्रवत भावना के साथ, आपन-आपन भाषा में। प्रशिक्षक रूसी बोलस आ हम भोजपुरी। बस बुझे गुने के सूत्र रहे अभिनय जवना में अंग संचालन बेसी होत रहे। उनका खातिर जइसे हिन्दी रहे ओइसहीं अंग्रेजी आ भोजपुरी त काहे ना आपन भाषा में बोलीं? एक दोसरा के भाषा सीखे के कोशिश जारी रहे। थोड़े दिन बाद सफलता मिलल। फेनु त काम उड़वले चलीं जा। हंसते-हंसत भारी भरकम काम आसान हो गइल। ईयारी दांतकाटी हो गइल रहे। ई ढेर दिन ना चलल। दू तीन साल बाद ऊ लोग लवटे लगलन। मिल संचालन के खुशी के संगे आपन अज़ीज़ ईयार के जाए के दुखो कम ना रहे। बिदाई के घड़ी रूसी विशेषज्ञ रात्रि भोज में हमनी के अपना घरे बोलवले। पहिले शुरू भइल भोदका। ऊ लोग जानत रहन कि हमरा मदिरा भा कवनो नीसा से सख्त परहेज ह। नीट भोदका गिलासन में सजा के राखल रहे। हमार रूसी मित्र पहिले त निहोरा कइलन भोदका पीए के बाकि जब ऊ हार गइलन त आपन ईयारी के किरिया धरा दिहलन। बस भावना के उदवेग में हम एगो गिलास उठइनी आ गट गट पी गइनी। सोचनीं कि देव आ दानव के झगरा मेटावे खातिर भगवान शंकर विष पी गइल रहन त हम माता के भगत होके ईयारी निभावे खातिर भोदका काहे ना पी सकीं? का बुझाइल कि नरेटी आ अंतड़ी के जरावत रूसी एटम बम हमरा पेट के समुंदर में तूफान मचा के कतहीं विलीन हो गइल। आज ऊहे किरिया धरावे के मन करत बा दूनों मीतवन के कि लड़ाई ना बंद करबs जा त भोदका ना पिअब।\nमन करे इयारी के किरिया धरइतीं,\nदुनो मनमीतन के लड़े से बचइतीं।\nमानवता खातिर युद्ध न शांति जरूरी बा\nHum BhojpuriaMay 6, 20221min410\nविश्व में मानवता के बचावे खातिर युद्ध ना, शान्ति के पहल पर शक्तिशाली देशनों के जोर देवे केआवश्यकता बा। पूरा विश्व अभी कोरोना के कहर से संभललो नइखे कि रूस आ यूक्रेन के टकराहट से पूरा विश्व के मानवजाति पर खतरा मंडराय लागल बा। एह बार खतरा कोरोना से नइखे बल्कि वर्चस्व खातिर हो रहल यूक्रेन आ रूस से हो रहल महायुद्ध से बा। हालत अइसन बन रहल बा कि अगर समय रहते शांति समझौता ना भइल त देखत-देखत पूरा संसार ई युद्ध के आग में लहक जाई। हालात एह क़द्दर गंभीर होत जाता कि रुस के राष्ट्रपति परमाणु हथियार के धमकी पर उतारू हो गइल बाड़न अउर अपना सेना के परमाणु बम के इस्तेमाल करे खातिर तैयार रहे के आदेश दे दिहले बाड़न जेकरा बाद से पूरा विश्व में हलचल मचल बा, जेकरा बाद से तीसरा विश्वयुद्ध के आशंका बढ़त जा रहल बा।\nसवाल ई नइखे की दु गो देशन के बीच युद्ध हो रहल बा। सवाल ई बा कि एतना ताकतवर, एतना विकसित अत्यंत आधुनिक हथियार के का महत्व बा या रह जाई जब मानव जाति ही समाप्ति के कगार पर चल जाई।\nएकरा विपरीत कवनों भी विवेकशील व्यक्ति के युद्ध के खबर आनंदित ना करी, बल्कि तबाही के गहरा टीस भीतर ले छोड़ जाई। युद्ध के विनाश लीला से बर्बाद होखे वाला मुल्क के फिर से अपना पैर पर खड़ा होखे में दशकों लाग जाला, जब सरफिरा नेता अपना समझदारी के ताख पर रख के अपना घमंड में युद्ध छेड़ के मानवता के कुचल डालेलन।\nयुद्ध जब होला त नुकसान दुनो पक्ष के उठावे के पड़ेला। युद्ध छेडल आसान बा लेकिन शांति स्थापित कइल बेहद कठिन। अत्यंत घातक परमाणु हथियार से लैस रूस अउर अमेरिका के भिड़े के संभावना भी बढ़ रहल बा। मिलाजुला के ई कहल जा सकेला कि समय रहते शांति के उपाय ना कइल गइल त परिणाम बडा गंभीर देखे के मिली। रूस के राष्ट्रपति व्लादिमीर पुतिन जानबूझके आग से खेल रहल बाड़न। युद्ध में बढियां-बढ़िया देश के कमर टूट जाला।\nलेकिन एह बीच एगो बढ़िया बात ई बा कि भारत आपन परचम लहरावत सभे भारतीयन के सकुशल वापसी करावें में सफल रहल बा। त ओहिजे एह संकटकाल में विश्व के निगाह फिर से भारत पर टिकल बिया अउर उम्मीद लगा के बइठल बिया कि इ समस्या के निदान भी भारत निकाल के विश्वगुरु के ओर एक अउर सफल कदम बढ़ा सकेला। विचारणीय विषय ई बा कि जवन तरीका से चाहे उ शक्तिशाली देश होखे या कमजोर देश होखे सब मानवतावादी अउर शान्ति के राह छोड़ के विध्वंसक हथियार बनावे के होड़ में जुटल बा। ई बात मानवता खातिर घातक साबित होई। इ समय युद्ध के नइखे बल्कि शांति कायम करके मानवीयता देखावे के बा ताकि समस्त मानवजाति सुकून अउर अमन से जिनगी बिता सके। कोरोना पहिलहीं से जनमानस के रुला रहल बा अइसे में अगर अब तीसरा विश्व युद्ध छिड़ गइल त परिणाम विध्वंसक हो\nविश्व शांति खातिन युद्ध नाही वैचारिक क्रान्ति के आवश्यकता बा\nHum BhojpuriaMay 6, 20221min390\nसरिता सिंह गोरखपुर\nआज विश्व युद्ध के जौंन त्रासदी भइल बा ओसे खाली रूस ही नाही, जेतना भी देस बाटे सबही में खड़मंडन मचल बा, सागरो जहान ई विभीषिका से त्रस्त ह, कतहुं भी शांति नाही लौकत बा, कुल देसन में भयावह स्थिति बा, सगरो विश्व में हाहाकार मचल बा, कुल ओर त्राहि-त्राहि के दृश्य बा, ई सब देख के एगो प्रश्न मन में उठेला! का युद्ध ही एगो रास्ता बा, काहे नहीं शांति क राह चल के कवनो उपाय खोजल जाय?\nअब प्रश्न उठत बा कि शांति के विकल्प का बा? नि:संदेह शान्ति के स्थापना युद्ध ना बुद्धत्व से मिल सकेला। हमनी के ई जाने के जरूरत बा कि बुद्धत्व का ह? एकर सही अर्थ अगर जाने के होखे त हमनी के आपन पौराणिक इतिहास के सहारा लेवे के पड़ी-\nतिलक योग्य ना बा तलवार काटे बेगुनाहन के शीश।\nखून सनल बा जेकर हाथ, कइसे उ पाई आशीष।।\nजवन तलवार बेगुनाह के मूडी काटेला ओकर कबो जयकार ना होला। सम्राट अशोक भी अपना राज्य के विस्तार खातिर युद्ध कइलें, जेकर परीणाम बहुत वीभत्स भइल आउर अंतिम बेला थक हार के बुद्ध के शरण ले लिहलें।\nमगध के सम्राट अशोक भी शांति के स्थापना खातिर स्त्रियन के सामने आपन अस्त्र डार देहलें आऊर सेना के सामने आपन अस्त्र डालके युद्ध रोके के घोषणा कइलें। अंतिम में जाके बुद्ध के शरण में भिक्षु बनके जीवन यापन कइले। ओही जा से वैचारिक क्रांति के विगुल बजल। अशोक गौतम बुध के सिखावल राह पर चल के पूरा विश्व के सत्य, अहिंसा, प्रेम आदि पंचशील के सिद्धांत के संदेश पहुंचइले। विश्व के कोना-कोना में जाईके सबके एक ही मूल मंत्र दिहले। प्रेम, दया, सेवा, के साथ लेई विश्व में नव जागृति के संचार कइले।\nविश्व के इतिहास उठा के देखीं। प्राचीन काल से लेके देवता युग में भी कहल गइल बा कि जवना घर में सब भाई मिलके प्रेम भाव से रहेले, ओही घर में शांति आ संपन्नता के वास होला। जेकरे अंदर संतोष ना बा, लूटपाट आ उत्पात ही करेला त होला महाभारत के युद्ध। तब का भइल ? एगो सभ्यता के समूल नाश हो गइल। रावण के अत्याचार के परिणाम लंका दहन भइल, कुल मिला के निष्कर्ष के रूप में इहे कहे के बा –\nयुद्ध शक्ति के स्थापना नाही नाश मात्र बा।\nयुद्ध विकास के आधार नाही विनाश मात्र बा।\nअगर ई युद्ध नाही रुकल त एक दिन अइसन आई कि सागरो दुनिया के समूल नास हो जाई।\nबुद्ध के मन में धारण करीं, शुद्ध बनी।\nHum BhojpuriaMay 6, 20221min680\nयूक्रेन से आइल एगो स्टूडेंट से हम पूछनी कि “काहे ना तहन लोग पहिलहियें आ गइल ह लोग?” त उ कहले कि “का कहीं हमनी के त डेरवावल जात रहे कि गइलs लोग त तहन लोग के फेल क दियाई।” खैर जान बची त लाखोपाये।\nकेहू के असरा मत करिह, बस करिह अपना बल के\nसंजय कुमार पांडेय सिद्धांत\nकेहू के असरा मत करिह, बस करिह अपना बल के। कोई भी देश के प्रमुख के ई पहिला जिम्मेदारी बा कि आपन देश के जनता के रक्षा के ध्यान रखीं आ कोई भी दूसरा देश के साथे कभी भी अपना स्वार्थ में या अपना आन में भा दोसरा के बहकवला में युद्ध करे में जोश मत दिखाईं। कुछ अइसने भूल से गुज़र रहल बा यूक्रेन, जेकर अंदाजा ओकरा कभी भी ना रहे। अपना लोग से लड़े के आ दोसरा लोग से सहयोग मांगे के भूल कर रहल बा यूक्रेन।\nयूक्रेन-रूस के मनमुटाव सन 2013 से प्रारंभ होके उहे गलती के दुबारे घटवला के कारण आज महायुद्ध जइसन तबाही के मंज़र देखे के मिल रहल बा। एगो कहावत बा भोजपुरी में कि आपन हित-अनहित जानवरो बुझेला, काहे कि उ हर तरफ असुरक्षा के भाव से गुजरेला। अभी मामला सरिया के अझुराइल बा। एह युद्ध के परिणाम रूस के पक्ष में होई, ई निश्चित बा, काहे कि यूक्रेन के लड़कपन के जब ले मुंहतोड़ जवाब ना दियाई, तब ले रूस के शक्ति के लोहा ना त अमेरिका मानी, ना ही नाटो।\nथोड़ा सा पीछे देखल जाव त बात और स्पष्ट हो जाई। देखल जाव त रूस-यूक्रेन के बीच तनाव सन 2013 में तब शुरू भइल, जब यूक्रेन के तत्कालीन राष्ट्रपति विक्टर यानुकोविच के कीव में विरोध शुरू भइल। इनका रूस के समर्थन मिलत रहे, जबकि उहां के प्रदर्शनकारी के ब्रिटेन के साथ मिलत रहे। अइसन स्थिति में फरवरी 2014 में यूक्रेन के राष्ट्रपति यानुवोकोविच के देश छोड़े के पड़ल और उनका रूस में जाके शरण लेवे के पड़ल। ओही समय रूस दक्षिणी यूक्रेन क्रीमिया पर कब्जा कइलख। एतने से बात खत्म ना भइल, रूस यूक्रेन के अलगाववादी लोग के खुला समर्थन देवे लागल। तबे से यूक्रेन सेना और अलगाववादी के बीच जंग होखे लागल। आज भी पूर्वी यूक्रेन के कई इलाका में रूस समर्थित अलगाववादी के कब्जा बा। एही सब के कारण डोनेटस्क और लुहानस्क के रूस अलग देश के रूप में मान्यता दे देले बा। आज एही से पुतिन सैन्य एक्शन के आर्डर दे तारन।\nइहाँ एक बात अच्छा से समझे के होई कि यूक्रेन जब से अइसन रणनीति बनइलख कि नाटो से दोस्ती करके अमेरिका के शरण में रहके अलगाववादी लोग से निपटल जाव, तब से एह युद्ध के शुरुआत हो गइल। रूस एकर भरपूर विरोध कइलख काहे कि रूस ना चाहत रहे कि यूक्रेन नाटो से मिले। काहे कि अइसन भइला पर रूस चारों ओर से घिर जाइत। आगे चलके नाटो देश के कुल जना मिलके रूस पर मिसाइल तानी त रूस खातिर ई बहुत बड़ा चुनौती हो जाई।\nरूस नइखे चाहत कि नाटो आपन विस्तार करे, एही से रूस यूक्रेन और पश्चिमी देश पर दबाव बनावता। अइसन बदतर स्थिति में रूस के ना चाहते हुए भी अमेरिका और दोसर देश के पाबंदी के नजरअंदाज करत युद्ध शुरू के पड़ल। आज 25 दिन भइला पर भी युद्ध थमे के जगह और बढ़ल जाता, भारत आज भी एकरा के बातचीत से सुलझावे के सलाह देता। युद्ध कवनो भी समस्या के हल नइखे, बल्कि विनाश के दोसर नाम ह। जनहित के बारे में सोचके समय रहते राष्ट्र प्रमुख लोग के सही निर्णय लिहल ही बुद्धिमानी होई। जय भारत जय अमन।


काला धन करिये काहे कहाला – Anjoria\nकाला धन करिये काहे कहाला\nअगस्त 9, 2011 भोजपुरी, लस्टम पस्टम\nरामचेला बाबा लस्टमानंद से सवचले कि, हो बाबा, ई कालाधन के करिये काहे कहल जाला गोर चाहे गेहूँआ काहे ना कहल जाला ? हम त कव हाली अपना बगली के नोट बड़ा धेयान से देखनीं कि एहमें से कवनो करिया बा का ? लेकिन कवनो करिया ना लउकल. आखिर एकरा पीछे कवन दिमाग बा. का ई रंगभेद ना ह ? आखिर एकरा पीछे कवन दुराग्रह बा.\nबाबा कहले ई करिया रंग का प्रति अंगरेजन के दुराग्रह ह. जवन धन गलत ढंग से कमा के आ लुकवा के रखल जात रहे ओकरा के ओकनी का ब्लैक मनी कह देले सँ. बाद में जब एकर हिन्दी बनल त ब्लैक के करिया कहे लागल लोग.\nलेकिन बाबा, रामचेला कहले, हमनी का त अंगरेज ना हईं सँ. फेर हमनी का काहे अइसन बोलऽतानी सँ ? अंगरेज त हमनी के दुश्मन रहले सँ त काहे ना ओकनी से दुश्मनी के कारण एकरा के गोर धन कहल जाला ? इहे ना काला धन जब विदेशी बैंकन में होला त करिया रहेला आ अपना देश में ढुकते ऊ साफ सुथरा हो जाला. ई नोटवन के रंग कइसे बदल जाला ? आ जब नोट वोट खातिर दीहल जाला भा सवाल पूछे खातिर दीहल जाला त ऊ त काला धन ह, ओहि से देश के देहि पर कवन असर पड़े के बा.\nबाबा कहले, कुछ बड़का लोगन के कालाधन से बड़ा प्रेम बा एहि से एकर नांव नइखे बदलल जात. प्रेम अइसने चीज ह कि गोर भभूका राधा के करिया कृष्ण से प्रेम हो गइल. सुनल जाला कि मजनू के लैलो करिया रहली. काला धन के बारे में सब केहू जानेला लेकिन ई बतावल मुश्किल बा जे औचक में तहरा के काला धन भेंटा जाउ त चीन्हबऽ कइसे. एहि से जे एकरा बारे में सुनेला मुसुकिया के ओहिजा से सरकि जाला. चाहे ऊ नेता होखो भा अफसर. काला धन के निशानी इहेह कि महँग गाड़ी में घूमेला आ बड़हन कोठी में रहेला. ई लोगन पर तबले सरकार के किरपा बनल रहेला जबले ऊ सरकार के नाराज ना करे. काला धन का बारे में तू ढेर मत सोचीहऽ. बस एतना जान ल कि एहसे प्रेम करला पर खतरा बेसी बा.\nअपना देश में घटना के बाद के रस्म\nसपना में भेँटइले बाबा गाँधी


रोजी-रोजगार – Page2– टटका खबर\nअगर रउरा अपना माई बोली से लगाव बा आ रउरा एकरा ला कुछ कइल चाहत बानी त टटका खबर पर राउर स्वागत बा. आजुए लॉगिन करीं आ अपना निजी जानकारी का आधार पर (कवनो अखबार, वेबसाइट भा सोशल मीडिया ग्रुप से मिलल जानकारी मान्य ना होखी.) खबर पोस्ट कइल शुरु क दीं. लॉगिन करत घरी\nभोजपुरी के संविधान के अठवीं अनुसूची में शामिल करावे ला लोग गाजा बाजा ले के लागल रहेला. ओह लोग के सफलता ला शुभकामना करत अँजोरिया अपना तरीका से भोजपुरी के सेवा करे में लागल बिया. भोजपुरी के इस्तेमाल बढ़ावे खातिर एह काम में नवहियन के जोड़ल जरुरी बा. इहे सोच के अँजोरिया परिवार के समाचार\nजात पाँत पूछे नहीं कोई, हरि को भजे सो हरि को होई\nआजु लखनऊ में भाजपा के घोषणा पत्र जारी करत भाजपा के राष्ट्रीय अध्यक्ष अमित शाह दावा कइलन की यूपी में भाजपा दू तिहाई बहुमत ले के सरकार बनाई। कहलन की भाजपा सरकार में कवनो जाति से बेईमानी ना होखी आ सभका साथे समान आ बढ़िया बेवहार होखी। अबहिन नौकरी देबे में, लैपटॉप बनते में, भ\nग्राम रोजगार सेवक के मानदेय दूना कइलसि यूपी सरकार\nयूपी के 37683 गो ग्राम रोजगार सेवकन के मानदेय दूना क के मुख्यमंत्री अखिलेश यादव शनिचर का दिने ओह लोग के भरोसो दिहलन कि बाकियो मांगन पर विचार करत बिया सरकार। ग्राम रोजगार सेवकन के मानदेय पहिले 3630 रुपिया मिलत रहुवे। अब एकरा के बढ़ाके 6000 रुपिया क दीहल गइल बा। दोसरो संविदाकर्मियन के मांग\nबिहार कर्मचारी चयन आयोग7हजार एएनएम के बहाली करे जात बा. एकर विज्ञापन आयोग के साइट प देखल जा सकेला. आवेदन करे के आखिरी तारीख बा 15 मार्च. हर जिला के सिविल सर्जन का अधीन खाली पदन पर ई बहाली होखीहें सँ. आवेदक के कवनो मान्यता मिलल संस्थान से भारतीय नर्सिंग परिषद से तय\n25 हजार कर्मचारियन के नियमित कइलसि यूपी सरकार\n31 मार्च 2001 आ ओकरा पहिले से दैनिक मजूरी भा संविदा पर काम करत आवच 25 हजार कर्मचारियन के अब यूपी सरकार आपन नियमित कर्मचारी मान लिहले बिया. एकर शासनादेश जारी करत एगो पेंचो फँसवले बिया सरकार कि ओही लोगन के नियमित कइल जाई जे बहाली के बेरा जरुरी योग्यता राखत रहुवे. ओने एगो अउर\nपीएम मोदी के मन के बात\nएह साल के अपना पहिलका मन के बात में प्रधानमंत्री नरेंद्र मोदी कहलन कि ऊ चाहत बाड़न कि देश के नवही “प्रधानमंत्री फसल बीमा योजना” के देश भर का किसानन ले चहुँपा देसु आ एह काम में नवही लोग अपना अपना मोबाइल से एकर जानकारी अधिका से अधिका किसानन के देसु. पीएम कहलन कि खादी\nबिहार सरकार जल्दिए एक हजार वेटनरी डॉक्टरन के बहाली करे जात बिया. मवेशी डाक्टरन के कमी का चलते राज्य सरकार के पशुपालन से जुड़ल योजनन के पूरा करे में दिक्कत होखत बा. बहाली करे के पहिले के प्रक्रिया शुरू हो गइल बा.\n5 हजार से अधिका आबादी वाला हर गाँव में बैंक शाखा\nरिजर्व बैंक बिहार में 1640 अइसन गाँवन के चुनले बा जवना के आबादी त5हजार से अधिका के बा बाकि ओहिजा कवनो बैंक शाखा नइखे. अब एह गाँवन में बैंक खोलल जाई. एह काम का पहिला 13 गो प्रखंडन के मुख्यालयन में बैंक शाखा खोलल जाई जहवां शाखा नइखे. साथही सात रुपिया सैकड़ा सालाना\nदवाई दुकान के लाइसेंस फीस बढ़ेवाला बा\nलखनऊ केमिस्ट एसोसिएशन के कहना बा कि केन्द्र सरकार दवाई दुकान खोले खातिर लाइसेंस फीस दसगुना करे जात बिया. जबकि यूपी के ड्रग कंट्रोलर के कहना बा कि उनका लगे अइसन कवनो जानकारी नइखे. बतावल जात बा कि अब नया दुकान खोले ला तीन हजार का जगहा तीस हजार फीस देबे के पड़ी. नवीकरणो के


कांग्रेस का जबाब दी उत्तरभारत के लोगन के? – Anjoria\nकांग्रेस का जबाब दी उत्तरभारत के लोगन के?\nजून 15, 2010 उत्तर भारतीय, कांग्रेस, मनसे\nमहाराष्ट्र का राजनीति में एगो समय उहो आइल रहे जब लमहर दिन से शासन करत आ रहल कांग्रेस आ ओकर संहतिया मिलियो के शिवसेना भाजपा गठबन्हन का आगा बौना लागे लागल रहे. एक बेर त ऊ सत्तो से बेदखल हो गइल. अबकी एह चुनाव से पहिले आइल बदलाव के मानव रचित कहल जाव भा बिलाई का भाग से सिंकहर टूटल, कांग्रेस के मनसे का रुप में आशा के किरन लउके लागल. ठीक चुनाव का पहिले कवनो नया दल के जनम कई तरह के चरचो शुरु करावेला आ उहो जब राष्ट्र, महाराष्ट्र, आ मुंबई महानगरपालिका के चुनाव होखे वाला होखे. खैर एकरा पर त बहुते बहस हो चुकल बा एहसे आजु हम बस आजु का हालात पर बात करीं त ठीक रही.\nजवना पार्टी के कांग्रेस अपना हित में बस वोट कटुआ मान के चलल रहे ऊ पार्टी वोट त कटबे कइलस अतना ताकतो में आ गइल कि ओकर ११ गो विधायक चुना गइले. कवनो सत्तारुढ़ पार्टी खातिर ई सदस्य कपरबथी बन सकत रहले बाकिर विधानसभा के पहिलके दिने ओहमें से चार गो सदस्य के चार साल खातिर निलम्बित कर दिहल गइल. जहाँ एह बात के आरोप लागत रहे कि मनसे कांग्रेस आ ओकरा साथियन का चलते जनमल बिया ओहिजा मनसे विधायकन के निलम्बन फेर कई नया सवालन के जनम दे दिहलस आ पुरनका विवाद पर विराम लगा दिहलस.\nजबले चुनाव ना रहे तबले त सब कुछ शान्त चलत रहल बाकिर विधानपरिषद आ राज्यसभा के चुनाव आवते राजनीति का गलियारा में हलचल हो गइल. महाराष्ट्र विधानसभा में अपना औकात मुताबिक तीन गो उम्मीदवार से एगो बेसी कांग्रेसो उतरलस आ राकांपो कुछ कम वोट होखला का बावजूद तीन गो उम्मीदवार दिहलस. अचरज त तब भइल जब कांग्रेस के चारो आ राकांपा के तीनो उम्मीदवार जीत गइले. मुख्यमंत्री अशोक चव्हाण ओह घरी कहलन कि उनका पार्टी के मनसे से कवनो समझौता ना रहे. दोसरा तरफ आपसी तालमेल से लड़त शिवसेना भाजपा के एगो उम्मीदवार हार गइल. परिणाम आवते कांग्रेस आ राकांपा मनसे के समर्थन के बात खारिज कर दिहले. बाकिर वोट के गिनती देखल जाव त कांग्रेस के चारो उम्मीदवार के जीते खातिर १०८ वोट के जरुरत रहे आ ओकरा लगे १०० वोट रहे. ८ गो वोट बाहर से जुगाड़े के रहे. राकांपा का लगे आपन ६२ आ निर्दलियन के ११ गो मिला के ७३ गो वोट रहे आ ओकरा १७ गो वोट के जुगाड़ करे के रहे. सवाल रहे कि ई वोट आई कहवाँ से? जवाब के एक इशारा त तब मिल गइल जब मनसे के चारो निर्दलीय विधायकन के वोट डाले के अनुमति दे दिहल गइल.\nचुनावी गणित त इहे कहत बा कि मनसे का ११ विधायकन का समर्थन से कांग्रेस राकांपा गठबन्हन के सातो उम्मीदवार जीत गइले बाकिर का अपना विधायकन के निलम्बन खतम करावे खातिर मनसे एह लोग के समर्थन दिहलस? कांग्रेस त एह बात से साफ इन्कार कर दिहलस बाकिर छगन भुजबल समर्थन दिहला खातिर मनसे के धन्यवाद दे दिहले. बात अझुराइले रह जाइत अगर कहानी में ट्विस्ट ना आ जाइत. शिवसेना प्रमुख बाल ठाकरे आरोप लगा दिहलन कि मनसे पईसा ले के कांग्रेस के समर्थन दिहलस. एहसे भनभना के राज ठाकरे सब बतिये उजागर कर दिहले. कहले कि हँ हमार एगारहो विधायक कांग्रेस के वोट दिहले बाकिर पइसा खातिर ना अपना विधायकन के निलम्बन रद्द करावे खातिर.\nअब एह पूरा खेल में जवन भइल तवन भइल आ सभे अपना स्वार्थ खातिर कुछ ना कुछ कइल आ कामयाबो रहल बाकिर ओह जनता के का होखी जेकरा के मार मार के मनसे पार्टी सुर्खियन में आइल आ जेकरा के बचावे का नाम पर कांग्रेस राकांपा गठबन्हन सत्ता में आइल? यदि कांग्रेस का लगे आपन सत्ता\nपावे के सहारा बस मनसे बा त ओह निरीह जनता के का होखी जे मार खाइयो के कांग्रेस राकांपा के आपन सहारा मनले रहुवे. कांग्रेस के एह बात के जवाब देबही के पड़ी कि अगर बाद में कांग्रेस आ मनसे एक हो जाई त उत्तर भारतियन के का होखी? बिहार के होखे वाला चुनाव में बिहारी वोटरो कांग्रेस से एह बात के जवाब मँगीहे.\nअशोक भाटिया स्वतंत्र पत्रकार हईं. उहाँ से मुंबई का फोन 09221232130 पर संपर्क कइल जा सकेला.\nई ह भोजपुरिया इंटरनेट\nभोजपुरी का प्रति हमनियो के कुछ फर्ज बनेला, चलीं ओकरा के निभावे


सिनेमा भोजपुरी के चर्चित अदाकारा अक्षरा सिंह के जानदार जलवा – Anjoria\nबहुते कम समय में आपन मजगर पहिचान बना लेबे वाली खूबसूरत अदाकारा अक्षरा सिंह दर्शकन के दिल पर आपन अमिट छाप छाप दिहले बाड़ी. आजु का दिन में अक्षरा सिंह भोजपुरी के सगरी हीरोवन का साथे काम करत बाड़ी. दिनेश लाल यादव संगे ‘दिलेर”, खेसारी लाल संगे “बलमा बिहार वाला”, अउर पवन सिंह संगे “ठोक देब” एहमें शामिल बाड़ी स.\nजब उनकासे पूछल गइल कि एतना कम समय में एतना मजगर पहिचान के राज का बा त मुसुकियात अक्षरा के जवाब रहल,”हमरा माता पिता (नीलिमा सिंह – बिपिन सिंह) के आशीर्वाद आ माँ सरस्वती के सनेही साथ. एकरा साथही मिलल देखेवालन के भरपूर प्यार त हम कइसे ना अव्वल बनतीं? माते पिता हमरा कैरियर के सम्हारे वाला आ हमरा के दिशा निर्देश देबे वाला हउवें. आ हमरा धन आ असीम उर्जा के स्त्रोत बा हमरा दर्शक भाईयन के प्यार दुलार.”\nअक्षरा सिंह के अभिनय से सजल एगो नारी प्रधान फिलिम ह “प्रतिघात”.


टटका खबर, शनिचर, २६ जून – Anjoria\nटटका खबर, शनिचर, २६ जून\nजून 26, 2010 news in bhojpuri, टटका खबर\nपेट्रोलियम दाम पर से सरकारी नियन्त्रण हटला का बाद विरोध के दौर शुरु\nसरकार काल्हु पेट्रोलियम पदार्थन के दाम पर से आपन नियन्त्रण हटावे के एलान कर दिहलस जवना का बाद पेट्रोल के दाम पचास रुपया आ कहीं कहीं छप्पन रुपिया का उपर चल गइल. एह फैसला के हर विपक्षी दल आलोचना कर रहल बा कि एकरा से महँगाई के एगो नया दौर शुरु हो जाई. किरासन तेल के दाम में तीन रुपया प्रति लीटर के बढ़ोतरी के गरीब आदमी का साथे अन्याय त रसोई गैस में पैंतीस रुपया प्रति सिलिण्डर के बढ़ोतरी के मध्य वर्ग का खिलाफ बतावल जा रहल बा. आजु कई जगहा विरोध प्रदर्शन भइल बा.\nसबविका वापसी के माँग के सेना प्रमुख आलोचना कइले\nभारतीय थल सेना के चीफ जनरल वीके सिंह कहले बाड़े कि जे लोग सशस्त्र बल विशेषाधिकार कानून के वापसी के माँग कर रहल बा से अपना निहित राजनीतिक स्वार्थ खातिर. ओह लोग के सबविका का बारे में गलतफहमी बा. कहलन कि विषम हालात मेंकाम करत सैनिक आ सुरक्षा बलन के कानूनी सुरक्षा दिहल जरुरी बा. अगर एह कानून के कमजोर कइल गइल भा वापिस लिहल गइल त एहसे सुरक्षा बल के आपन काम करे मे कठिनाई होखी. अतना जान लिहला का बाद आराम से कहल जा सकेला कि केन्द्र सरकार जल्दिये एह कानून में कुछ ना कुछ बदलाव जरुर करी.\nअपराधियन के पकड़ल पुलिस खातिर मुसीबत बनल\nओनर किलिंग का नाम पर दरंदगी देखावे वाला दिल्ली का तीन गो कातिलन के गाजियाबाद पुलिस गिरफ्तार कर लिहलस. सुचना मिलते दिल्ली पुलिस ओकनी के अपना गिरफ्त में लेबे खातिर चल दिहलस बाकिर जब मालूम भइल कि यूपी पुलिस एह गिरफ्तारियन के सार्वजनिक कर दिहले बिया त दिल्ली पुलिस तुरते वापिस हो गइल आ कहलस कि गिरफ्तार कइले बाड़ऽ लोग त तूही लोग निबटऽ. इहाँ तक कि ऊ दिल्ली पुलिस एफआइआर के कापियो ना दिहलस. एकरा बाद गाजिया बाद पुलिस फेर में पड़ गइल कि कवना आरोप में ओकनी के गिरफ्तारी देखावल जाव त पुलिसिया विशेषाधिकार के इस्तेमाल करत ओकनी के कार चोरी का संदेह में गिरफ्तारी देखा के जेल भेज दिहलस. वाह दिल्ली पुलिस! वाहवाही लूटे खातिर अतना बेचैनी?\nभतार ले के अलगा रही, मुखिया जी कहिन\nदिल्ली के एगो अदालत एगो आदमी के आदेश दिहले बिया कि तिस दिन का भीतर अठारह लाख रुपिया दाम के मकान अपना मेहरारू का नाम पर खरीदऽ आ ओहमे ओकरा साथे रहऽ ना त जेल भेज दिहल जइब. ओह औरत के कहना बा कि ओकरा सुसराल वाले ओकरा के दहेझ खातिर तंग करत बाड़न आ ऊ एके घर में ना रह सकी. एही पर अदालत अइसन फैसला सुनवले बिया. एह फैसला का बाद भतार ले के अलगा रहे वाली औरतन के एगो नया बल मिल जाई. कवन चाही अपना सास ससुर देवर ननद का साथे रहे के? अपना कमासुत भतार का साथे अलगा काहे ना रही? ओकरा एह बात से का मतलब कि ओकरा भतार के कमासुत के बनावल?\nबस आ ट्रक का टक्कर में डेढ़ दर्जन के जान गइल\nआजु सबेरे पटना से गया जात एगो खचाखच भरल बस जवना में कुछ लोग छतो पर बइठल रहुवे, चेनारी मोड़ पर सामने से आवत एगो ट्रक से टकरा के पलटि गइल आ डेढ़ दर्जन सवारियन के मौत हो गइल. करीब दू दर्जन सवारियन के गंभीर हालत में अस्पताल भेजल गइल बा जवना में आधा दर्जन से बेसी लोग के हालत गंभीर बतावल जा रहल बा. डैमेज्ड बस में अबही कुछ अउर लाश फँसल होखे के अनेसा बा. मृतकन के परिवार खातिर पचास पचास हजार के अनुग्रह राशि के एलान सरकार कइले बिया.\nन्यूक्लियर सप्लायर ग्रुप का बयान पर संतोष आ असंतोष दुनु\nन्यूजीलैण्ड में हो रहल न्यूक्लियर सप्लायर ग्रुप का बयान में भारत का साथे असैनिक परमाणु सहयोग के संभावना का बात पर भारत संतोष जाहिर कइले बा बाकिर ओकरा इहो मलाल बा कि पाकिस्तान चीन का बीचे होखे वाला समझौता के जिक्र बयान में नइखे. चीन अपना समझौता के साल २००४ वाला समझौता के विस्तार बतवले बा जब ऊ एह सप्लायर ग्रुप के सदस्य ना रहुवे.\nमुंबई में एगो माडल खुदकुशी कइलसि\nमुंबई का बान्द्रा इलाका में एगो फ्लैट में सुपर माडल विवेका बाबजी के लाश पंखा से लटकल मिलल बा. बतावल जात बा कि एह माडल के बिलगाव हाल ही में अपना दोस्त से हो गइल रहे आ कहल जा रहल बा कि शायद ओही दुख में ऊ जान दिहले बिया. पुलिस का हाथे कवनो सुबूत नइखे लागल एहसे फाइल बन्द करे में ई अन्दाजा काम के साबित होखी.\nपेट्रोलियम उत्पादन का दाम पर से नियन्त्रण हटला से कुछ फायदो बा\nपेट्रोलियम उत्पादन पर से मूल्य नियन्त्रण खतम हो गइला का बाद निजी कंपनी आपन पंप फेर से शुरु करे जा रहल बाड़ी सँ. अब ओह कंपनियन के आजादी बा कि प्रतियोगी दाम पर आपन पेट्रोल डीजल बेच सकीहे सँ. सरकारीओ कंपनी अपना घाटा के पाटे खातिर दाम ढेर कम ना कर पइहें.\nएक दिन का बरखा का बाद उमस आ गरमी कड़क के लवटल\nएकदिन के बरखा कव दिन ले राहत देव? अब त गरमी का साथे उमसो जिनिगी मुहाल कर दिहले बा. आसमान में फेर दूर दूर ले कहीं बदरी नइखे लउकत. मानसून आवे में अबहीं हफ्ता से बेसी के देर बतावल जात बा.\nश्रीलंका का साथे होखे वाला टेस्ट सीरीज में वीरेन्द्र सहवाग आ राहुल द्रविड़ के वापसी हो गइल बा. टेस्ट खातिर घोषित १६ सदस्यीय टीम में ओहू लोग के नाम शामिल बा. भारत के टेनिस खिलाड़ी सायना नेहवाल इंडोनेशिया सुपर सीरीज का सेमीफाइनल में इरोको हिरास के मात्र २७ मिनट का खेल में हरा के फाइनल में चहुँप गइल बाड़ी. जहाँ ऊ जापान के खिलाड़ी सयाका सातो से मुकाबिला करीहे. फीफा वर्ल्ड कप में काल्हु का खेल में पुर्तगाल आ ब्राजील बराबरी पर रहले आ दुनु अपना ग्रुप से अगिला दौर में चहुँप गइले. आइवरी कोस्ट नार्थ कोरिया के तीन शून्य से हरवाला का बावजूद टूर्नामेंट से बाहर हो गइल. उत्तर कोरिया के पहिलही बाहर गइल तय रहुवे. चिली के दू एक से हरा के स्पेन अगिला दौर में चहुँप गइल. आ स्विट्जरलैण्ड होन्डुरास के मैच गोल रहित बराबरी पर छूटल. दुनु टीम बाहर हो गइल बाड़ी सँ. आजु से नाकआउट दौर शुरु हो रहल बा. आजु उरुग्वे के दक्षिण कोरिया से आ अमेरिका के मैच घाना से होखे वाला बा.\nटटका खबर, शुक, २५ जून\nटटका खबर, अतवार, २७ जून


Despite Ram Manohar Lohia s displeasure BP Mandal remainedaminister Bhojpuri: लोहिया जी के नाराजगी के बाद भी बी पी मंडल मंत्री बनल रहले\nBhojpuri: लोहिया जी के नाराजगी के बाद भी बी पी मंडल मंत्री बनल रहले, लेकिन...\nसुशील मोदी अउर रोहिणी आचार्या के ट्वीटर पs लड़ाई तs खतम होखे के नांवे नइखे लेत. घरेलू महिला (राबड़ी देवी) के मुखमंतरी बनावे के बात पs बिबाद हो रहल बा. ई समाजवादी विचारधारा के भटकाव कहल जाई कि राबड़ी देवी मुखमंतरी बन गइली. अगर राममनोहर लोहिया जिंदा रहिते तs ऊ जरूर एकर बिरोध करिते. का राजद में अउर केहू घरेलू महिला ना रही ?\nनीलाभ भइया के बगइचा में आम तुरात रहे. उनकर छोट भाई वेदप्रकाश आम बटोरत रहन. नीतिमोहन के फोन गइल तs उहो बगइचा में आ गइले. नीतिमोहन अइले तs वेदप्रकाश उनका साथे मचान पs बइठ के बतियावे लागले . अतने में नीलाभ भइया पानी में डूबल एक बल्टी आम ले अइले. वेदप्रकाश मोबाइल बंद कर के कहले, नीलाभ भइया, सोनरिअववा आम के मिठास के कवनो जबाब नइखे. ई आम ना मिसरी के ढेला हs. तीनों जना बल्टी में से आम निकाल के खाये लागल लोग.\nनीतिमोहन आम के चोभा मार के कहले, ई बगइचा में तs मिठास के बहार बा लेकिन बिहार के राजनीत में खंटास ही खंटास बा. सुशील मोदी अउर रोहिणी आचार्या के ट्वीटर पs लड़ाई तs खतम होखे के नांवे नइखे लेत. घरेलू महिला (राबड़ी देवी) के मुखमंतरी बनावे के बात पs बिबाद हो रहल बा. नीतिमोहन के बात सुन के नीलाभ भइया कहले, ई समाजवादी विचारधारा के भटकाव कहल जाई कि राबड़ी देवी मुखमंतरी बन गइली. अगर राममनोहर लोहिया जिंदा रहिते तs ऊ जरूर एकर बिरोध करिते. का राजद में अउर केहू घरेलू महिला ना रही ? ई का राजशाही हs कि राजा अपना जगह पs पत्नी के गद्दी पs बइठा दिहें ?\n1967 के बिधानसभा चुनाव\nवेदप्रकाश पूछले, आच्छा नीलाभ भइया, एह बिबाद में राममनोहर लोहिया के नांव कइसे आ गइल ? अगर ऊ जिंदा रहिते तs कइसे राबड़ी देवी को मुखमंतरी बने के विरोध करिते ? आम के आंठी फेंक के नीलाभ भइया कहले, राममनोहर लोहिया करम अउर धर्म से समाजवादी रहन. ऊ ‘सौ में पावे साठ’ के बात जरूर कर रहन लेकिन राजनीत में नियम सिद्धांत के भी ओतने जरूरी मानत रहन. ऊ राजनीत में जात के नांव पs पैदा के उठावे के बिरोधी रहन. 1967 के बिहार बिधानसभा चुनाव में पहिल बेर गैरकांगरेस सरकार बनल रहे. ई अजगुत खिचड़ी सरकार रहे. पहिला बेर जनसंघ के साथे कौमनिस्ट भी सरकार में शामिल भइले. संसोपा के जनक्रांति दल भी समर्थन मिलल रहे. महामाया प्रसाद सिन्हा मुखमंत्री बनले. करपूरी ठाकुर ठाकुर शिक्षा मंतरी बनले. ओह घरी बी पी मंडल भी समाजवादी पार्टी के नेता रहन. यादव समाज में उनकर बहुत अच्छा परभाव रहे. 1967 के लोकसभा चुनाव में बीपी मंडल सांसद चुनाइल रहन. लेकिन जब बिहार में महामाया सरकार बने लागल तs बीपी मंडल भी मंतरी बने खातिर जिद करे लगले. समाजवादी पाटी के नेता लोग बीपी मंडल के समझावे लगले कि सांसद चुनइला के बाद राज्य सरकार में मंतरी बनल ठीक बात नइखे. लोकसभा सदस्यता से इस्तीफा देला के बाद उपचुनाव के भी जोखिम उठावे के पड़ी. लेकिन बीपी मंडल बिहार में मंतरी बने के जिद पs अड़ल रहले.\nका सोचत रहन लोहिया जी ?\nनीतिमोहन पूछले, का बीपी मंडल के जिद पूरा भइल ? नीलाभ भइया जबाब देले, बीपी मंडल के जिद के बात जब राममनोहर लोहिया के मालूम भइल तs बहुत अनराज भइले. मिलीजुली सरकार में दल के संख्याबल के मोताबिक जगह देवे खातिर मगजमारी होत रहे. एह धक्काधुक्की में अगर कवनो सांसद के मंतरी बनावल जाइत तs एक बिधायक के हकमारी हो जाइत. बीपी मंडल जब मनवला से ना मनले तब लोहिया जी धमाका कर देले. लोहिया जी के निजी सचिव उर्मिलेश जी के एगो चिट्ठी पटना के अखबार में छपल. अपरील 1967 में छपल ई चिट्ठी में लिखल रहे, यादव महासंघ अउर दोसर यादव नेता लोहिया जी भिरी चिट्ठी लिख के बीपी मंडल के महमाया सरकार में मंत्री बनावे के मांग कर रहल बाड़े. अइसन हजारों चिट्ठी आ रहल बा. लेकिन सवाल ई बा कि का मंडल बाबू ही खाली जादव कुल में पैदा भइल बाड़े ? बिनायक परसाद जादव, रामसेवक सिंह, रामएकबाल बरसी, प्रेमलता राय भी जादव कुल के ही नेता हवें. नियम सिद्धांत तूरला से का जादव कुल के रक्षा हो सकेला ? लोहिया जी के नाराजगी के बादो बीपी मंडल मंत्री बने के जिद ना छोड़ले. बिहार में पहिला बेर गैरकांगरेस सरकार बनावल जादा जरुरी रहे. मोसकिल से कांगरेस के हार भइल रहे. आपसी लड़ाई में अगर ई मौका हाथ से निकल जाइत तs जनता माफ ना करित. लोहिया जी चुप लगा गइले. बीपी मंडल सांसद रहते हुए भी बिहार में हेल्थ मिनिसटर बन गइले.\nलोहिया जी के बात ना माने के का नतीजा भइल ?\nवेदप्रकाश पूछले, एकरा बाद का भइल ? नीलाभ भइय कहले, लोहिया जी के निक बात केहू ना मानल लेकिन एकर कीमत समाजवादी पाटी के चुकावे के पड़ल. 1967 के चुनाव में संयुक्त सोशलिस्ट पार्टी (संसोपा) , कांगरेस के बिकल्प के रूप में उभरल रहे. लेकिन सोशलिस्ट पाटी में सवारथ के अइसन लड़ाई शुरू हो गइल कि दू तीने साल में कहनी खतम हो गइल. बीपी मंडल मंतरी बनले. 51 दिन खातिर मुखमंतरी भी बनले लेकिन एकर नतीजा ई भइल कि गैरकांगरेस सरकार टूट फूट के बरबाद हो गइल. जवन गैरकांग्रेसवाद लोहिया जी के सपना रहे ओकरा के भूला के बीपी मंडल कांगेरस के ही सहजोग से सरकार बनवले. लेकिन कांग्रेस 51 दिन बाद कांग्रेस के ही कुछ नेता अविश्वास प्रस्ताव के पक्ष में भोट देके मंडल सरकार गिरा देले. एकरा बाद कांग्रेस के लीडर भोला पासवान शास्त्री के अगुआइ में सरकार बनल. समाजवाद के सपना बालू के भीत अइसन भरभरा गइल. लोहिया जी पिछड़ावाद से प्रबल समरथक रहन लेकिन ओकरो से बेसी राजनीति में सिद्धांत के समरथक रहन. अगर लोहिया जी 1997 में जिंदा रहिते तs ऊ रबड़ी देवी के भी मुखंतरी बने के विरोध कर सकत रहन. ओह घरी लालू जादव के जगह लेवे खातिर जनता दल में कईअक गो मजबूत नेता रहन. नीलाभ भइया के बात सुन के वेदप्रकाश अउर नीति मोहन सोच बिचार में डूब गइले. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)\nBhojpuri: माया से ना छूटेला पीछा, तृष्णा अउर वासना ना होखे कबो शांत, लेकिन...


अपना देश में घटना के बाद के रस्म – Anjoria\nAug 3, 2011 भोजपुरी, लस्टम पस्टम\nअसल में हमनी के देश, माने हमार भारत महान, एगो दुर्घटना प्रधान आ विस्फोट प्रधान देश ह. इहां कवनो महीना बांव ना जाला जब कवनो घटना चाहे दुर्घटना चाहे विस्फोट ना होखत होखे. एगो घटना अबहीं होखबे करेला कि दोसरको रोआइन मुँह बनवले चलि आवे ला. अपना देश खातिर घटना दुर्घटना असही होला जइसे धूरा में लइकन के गिरल.\nउठले, झरले, आ चल दीहले. जहिया अखबार के पहिला पन्ना पर अइसन खबर ना मिले तहिया बुझाला कि कहीं कुछ गड़बड़ा गइल बा. अब चूंकि ई घटना प्रधान देश ह त ओकरा बाद के कवनो रस्म त चहिबे करी. अपना देश में जइसे कवनो दुर्घटना होला, चाहे कवनो विस्फोट होला त तुरतले कुछ रस्म शुरू हो जाला. एह से ई पता चलेला कि हमनी कतहत देशभक्त बानी आ अपना देश में लोकतंत्र के जर कतना गहीर बा. ई रस्म के अइसन बा कि ई जानल जरूरी नइखे कि घटना कइसे भइल, का भइल.\nबस ई रस्म में सबले पहिले बयानबाजी होला. सरकार बयान दी कि जे दोषी बा ओकरा के छोड़ल ना जाई, जे एकर शिकार भइल बा ओकरा मुआविजा मिली, दुनिया के सब देश एकरा खिलाफ एक हो जाये, विपक्षी दल एकर राजनीतिक फायदा मत उठावो.\nओने विपक्षी दल बोली कि ई सरकार के लापरवाही के नतीजा ह, गृहमंत्री, चाहे रेल दुर्घटना भइल त रेल मंत्री, इस्तीफा देसु, परधानमंत्री माफी माँगसु. आदि आदि. वइसे ई रिवाज में एगो आउर नया पक्ष जुड़ गइल बा. अब सत्तारूढ़ गठबन्हन में शामिल दलन के नेता लोग एक दोसरा के धूरा झोंके लागेला.\nओह में एक दोसरा के बड़ाई शिकायतो चलेला. अगर अइसन राज्य में घटना होला कि उहवां दोसरा दल के सरकार बा त केंद्र सरकार राज्य सरकार पर दोष लगावेले आ राज्य सरकार कहेला कि केन्द्र के खुफियागिरी फेल हो गइल बा. खुफिया अफसर कहेले कि खबर त दिहल रहे राज्य सरकार के लोग ओह पर अमल ना कइल. एह काँव काँव में असलकी बात त बिला जाला आ पीड़ित बेचारा संतोष क लेला आ दोसरा घटना के बर्दाश्त करे खातिर तइयार हो जाला. एकरा बाद एगो आयोग के गठन होला.\nकवनो रिटायर्ड जज के आराम कुर्सी पर से धकिया के आयोग के अध्यक्ष बना दिहल जाला. अब ऊ जज साहब काँखत कूँखत आपन काम शुरू करेले.\nआजु ले कबहुं आयोग के रिपोर्ट पब्लिक का सामने ना आइल. आयोग के हठन अपना देश में पिंडदान जइसन होला. एकरा बाद नेता लोग अपना पूर्वज के मुँह देखावे लायक हो जाला.\nएकरा अलावे अउरी कई गो रस्म बा जइसे अभियुक्त जे धरा जाय त जेल में ओकर स्वागत सत्कार आ नेताजी के घटनास्थल पर दौरा के रिवाज आदि. ई सब अइसे होला जइसे सराध के जूठ काये के समय में कउआ काँव काँव करेले सँ. हमनी खातिर ई भले अशुभ ह, लेकिन नेतवन खातिर त इहे शुभ ह. धन्य बा हमनी के नया संस्कृति.\nOne thought on “अपना देश में घटना के बाद के रस्म”\nलोक-जबान और शैली में कही गई बात का असर ही कुछ और होता है.


टटका खबर, शनिचर ४ फरवरी २०१२ | Anjoria's Weblog\nटटका खबर, शनिचर ४ फरवरी २०१२\nलोकसभा अध्यक्षा मीरा कुमार आजु कैमूर जिला के सरैया गाँव में सम्राट अशोक के प्रतिमा के अनावरण कइली.\nछपरा जिला में दिघवारा का लगे निजामचक में एगो सड़क दुर्घटना में दू गो नौजवानन के मौत हो गइल आ तिसरका के अस्पताल में भरती करावल गइल बा.\nयूपी के पहिला दौर के चुनाव में अब चार दिन बाचल बा आ सगरी राजनीतिक दल आपन पूरा ताकत झोंक दिहले बाड़े. बुध का दिने ५५ गो निर्वाचन क्षेत्र में वोट डालल जाई. एह दौरान चउथा दौर के नाम वापसी के काम आजु पूरा हो गइल. पाँचवा आ छठवाँ दौर के नामांकन के प्रक्रिया चलत बा.\nदिल्ली के एगो विशेष सीबीआई अदालत आजु सुब्रह्मण्यम स्वामी के ओह याचिका के खारिज कर दिहलसि जवना में ऊ पी चिदंबरम के टू-जी स्पेक्ट्रम घोटाला में सह अभियुक्त बनावे के माँग कइले रहले. अदालत का लागल कि स्वामी कवनो अइसन सुबूत नइखन देत जवना से कि तय होखे कि चिदंबरम जवन कइलन तवन कवनो बदनीयती से कइलन. एह फैसला का बाद उछाह में आइल कांग्रेसी अब विपक्ष के सलाह दिहलन कि ऊ लोग चिदम्बरम का घरे जा के उनुका से माफी माँगे जबकि फैसला से हैरत में पड़ल स्वामी कहलन कि उनुका खातिर ई कवनो नया बाति नइखे. अबही त लोअर कोर्ट से मामिला खारिज भइल बा. कहलन कि अब हाई कोर्ट में अपील करीहें आ ओहिजो से काम ना बनी त सुप्रीम कोर्ट ले जइहे बाकिर चिदम्बरम के जेल भिजवा के रहीहे.\nगुजरात के राज्यपाल बिना मुख्यमंत्री से सलाह लिहले लोकायुक्त नियुक्त कर दिहले रहले. एह बाति का खिलाफ हाई कोर्ट गइल गुजरात सरकार के हार के सामना करे के पड़ल जवना का बाद गुजरात सरकार सुप्रीम कोर्ट में याचिका लगवले रहुवे. पिछला दिने गुजरात सरकार के याचिका विचार करे खातिर अदालत सकार लिहलसि बाकिर टूजी स्पेक्ट्रम घोटाला का बीच ओकर मीडिया में कवनो खास चरचा ना भइल, अगर अदालत याचिका खारिज कर दिहले रहीत त शायद ओकर जम के चरचा भइल रहीत.\nकर्नाटक के विशेष लोकायुक्त अदालत भूमि अधिग्रहण अधिसूचना रद्द करे का मामिला में मुख्यमंत्री रहल वी.एस. येडियुरप्पा, उनुका बेटा विजेन्द्र अउर राघवेन्द्र आ दामाद सोहन कुमार समेत\nमंत्री रहल कृष्णैया शेट्टी के समन जारी कइले आ तीनमार्च के हाजिर होखे के कहले बा.\nमणिपुर में ३४ गो मतदान केन्द्रन पर आजु दुबारा वोट डलवावल गइल आ एह मतदान में ७१ फीसदी से बेसी मतदान के खबर बा.\nगोवा में ४० सीट वाली विधानसभा के चुनाव तीन मार्च के करावल जाई. परचा दाखिल करे के काम सोमार ६ फरवरी से शुरू होखी. गोवा के चुनाव में वोट डाले आइल हर मतदाता के अंगूठा के निशान लिहल जाई आ ओकर फोटो लिहल जाई. ई पायलट प्रोजेक्ट अगर सफल रहल त देश भर में एकरा के लागू कर दिहल जाई.\nओड़िशा में बर्डफ्लू के पता चलला का बाद राजधानी भुवनेश्वर में मुर्गियन के खतम करे के काम काल्हु से शुरू कर दिहल जाई. एह दौरान अठाइस हजार से अधिका मुर्गियन के मारे के अनुमति राज्य सरकार दिहले बिया.\nकाल्हु अतवार का दिने पैगम्बर मोहम्मद के जयन्ती मिलाद-उन-नबी मनावल जाई.\nसीरिया में विपक्षी सीरियन ऑब्जर्वेटरी फॉर ह्‌यूमन राइट्स के कहना बा कि होम्स शहर पर सुरक्षा बल के गोलाबारी में दू सौ से अधिका लोग मारल गइल बा जे लोग ओहिजा साल १९८२ के इस्लामी विद्रोह के याद में जुटल रहुवे.\nसोमालिया के पूर्वोत्तर शहर बधाडे में भइल हिंसा में अल- शबाब के आठ कमांडर समेत कम से कम एक सौ लड़ाका मारल गइले.\nरिजर्व बैंक आवास ऋण देबे वाला बैंकन के सलाह दिहलसि कि केहु के अस्सी फीसदी से बेसी आवास ऋण मत दिहल जाव आ घर के दाम बढ़ा के मत जोड़ल जाव. घर के दाम जोड़त घरी रजिस्ट्रेशन के खरचा दाम में मत जोड़ल जाव.\nसहारा इण्डिया अब भारतीय क्रिकेट टीम के प्रायोजक ना रही आ ऊ पूणे वारियर्स के मालिकाना हक छोड़ दिहलसि. सहारा के शिकायत बा कि बीसीसीआई का चलते ओकरा बहुत नुकसान उठावे के पड़ल बा.\nआजु आईपीएल खातिर खिलाड़ियन के नीलामी में जडेजा के नौ करोड़ में खरीदल गइल त वीवीएस लक्ष्मण के केहु पुछनीहारो ना मिलल.\nभारत, ऑस्ट्रेलिया आ श्रीलंका के बीच तिकोनिया एकदिना क्रिकेट प्रतियोगिता काल्हु से शुरू होखे जात बा. पहिला मुकाबला मेलबर्न में भारत आ ऑस्ट्रेलिया का बीच होखी.\nचीन के शेनझेन में आज फेड कप टेनिस एशिया ओसनिया जोन ग्रुप-दो के प्ले आफ मुकाबला में भारत हांगकांग के २-१ से हराके साल २०१३ खातिर ग्रुप-एक में आ गइल.


Vicky Kayshal And Katrina kaif Wedding unfinished love story of salman khan Bhojpuri - Tech Review Anand\nVicky Kayshal And Katrina kaif Wedding unfinished love story of salman khan Bhojpuri\nएकर कारण बा कि सलमान कैटरीना के पूर्व प्रेमी रह चुकल बाड़ें अउरी उहे कैटरीना के करियर स्थापित करे वाला भी हवें. कहे के माने बा कि विकी अउरी कैट के सफल प्रेम से ज्यादा सलमान के असफल प्रेम के चर्चा हो रहल बा. आज फिल्मी सुग्गा अइसने कथा सुनावे खातिर आइल बा.\nफिल्म इंडस्ट्री में प्रेम के सफल होखल अउरी परिणाम तक पहुंचे वाला कथा त बा बाकिर ओकरा से ढेर असफल प्रेम कथा के पोलिंदा बा. अब जइसे सलमान खान के ले लीं. उनके असफल प्रेमकथा के लिस्ट उठावल जाय त कई गो पन्ना रंगा जाई. उ जब फिल्म इंडस्ट्री में अइलें ओकरा बाद से ही उनके फेल लव स्टोरी के सिलसिला चालू भइल अउरी बेचारु के साथे अभिन ले चलत बा. सलमान खान के पहिला प्रेम कहानी संगीता बिजलानी के साथे चालू भइल. संगीता मिस इंडिया रहली आ दुनू जाना में खूब नजदीकी भइल. दुनू जाना के बियाह ले होखे वाला रहे बाकिर बाद में दूरी आ गइल. संगीता फेर बाद में मोहम्मद अजहरुद्दीन से बियाह कइली. हालांकि अजहरुद्दीन से भी उनके 2010 में तलाक हो गइल. बाकिर अभिनो संगीता सलमान खान के परिवार से जुड़ल बाड़ी. उनके बहिन अर्पिता के बियाह में उ सलमान के साथे लउकल रहली.\nसलमान के अगिला असफल प्रेम कहानी बा पाकिस्तानी अभिनेत्री आ डायरेक्टर सोमी अली के साथे. सोमी अली जब पाकिस्तान से अमेरिका अपना माई अउरी भाई के साथे गइली त दिल में सलमान खान खातिर प्यार सम्हार के ले गइली. जब उ 16 साल के रहली त अपना माई के खूब मनवली कि उ बंबई जाके फिल्मन में काम करे के चाहत बाड़ी ताकि उ सलमान खान से मिल सकस. जब उ इहाँ अइली त मॉडलिंग के ऑफर लेबे लगली अउरी जलदिए उनके सलमान खान से मुलाकात भी हो गइल. सलमान आ उ दुनू जाना में प्यार हो गइल अउरी प्यार के रिश्ता बड़ा ढेर दिन ले चलल. करीब 1991 से लेके 1999 ले दुनू जाना रिलेशनशिप में रहल लोग. एही बीच सोमी दस गो हिन्दी फिल्मन में काम भी कइली. बाकिर सलमान के दारू के लत आ सोमी के बचकाना बेवहार दुनू जाना के ब्रेकअप के कारण बनल. ओकरा बाद सोमी भारत से वापस अमेरिका लौट गइली.\n1996 में एगो अफवाह सलमान खान के लेके अउरी उड़ल रहे. बांग्लादेश के एगो प्रभावशाली महिला फरिया आलम के साथे नाम जुड़ल. उ फुटबाल क्लब के सेक्रेटरी रहली. फरिया के कई गो बड़ नाम प्रेमी रह चुकल बा. ओह में सलमान खान के भी नाम आइल. बाकिर सलमान खान फरिया के साथे कइसनो जान पहचान भा संबंध के अफवाह कहलें अउरी मना कर दिहलें.\nसोमी अली से रिश्ता खतम भइला के बाद सलमान के दिल लागल ऐश्वर्या राय से. ई रिश्ता अभियो फिल्म इंडस्ट्री के सबसे चर्चित प्रेम कथा के रूप में मशहूर बा. सलमान अउरी ऐश्वर्या 1999 के फिल्म ‘हम दिल दे चुके सनम’ के सेट पर जब मिलल लोग त दुनू जाना के दिल इलू इलू करे लागल. एकरा बाद एह लोग के रिलेशनशिप बढ़िया चले लागल. बाकिर बाद में सलमान खान ऐश्वर्या के लेके बहुत अधिकार जमावे लगलें. जब मन करे तब उ उनका फिल्मन के सेट पर पहुँच जास, उनके साथी हीरो के धमका देस. ऐश्वर्या मीडिया में अपना फिल्मन के चलते ना बाकिर सलमान के साथे प्रेम संबंध में रहला के चलते मशहूर रहली, ई बात उनके बहुत परेशान करे. एक दिन एकर पराकाष्ठा हो गइल जब राति खां तीन बजे सलमान कवनो बात पर ऐश्वर्या के घरे पहुँच गइलें आ उनके दरवाजा पीटे लगलें. उ धमकी भी देबे लगलें कि अगर तू गेट ना खोलबू त हम मर जाएम. ई बहुत बड़हन ड्रामा बना देहलस. आस पास के लोग अउरी मीडिया एकरा के खूब भुनवलस. एकरा बादे ऐश्वर्या सलमान से दूरी बना लेहली. बाकिर सलमान के ऊपर ऐश्वर्या के बोखार उतरल ना. जब ऐश विवेक ओबेराय के साथे रिलेशनशिप में आ गइली त सलमान खिसी विवेक के लगभग 41 बार फोन कइले रहलें आ फेर जान से मारे के धमकी भी देहलें. उ सब त ठीक बा, बाकिर मीडिया में ई बात खूब कहाला कि उ आपन पहचान आ इंडस्ट्री में दबदबा के इस्तेमाल करके विवेक ओबेराय के करियर ही बर्बाद कर देहलें. एकरा बारे में विवेक एगो इंटरव्यू में भावुक होके बतवलें भी.\nफेर उनका जीवन में अइली कैटरीना कैफ जे हिन्दी फिल्मन में 2003 में डैब्यू कइले रहली. कैट के स्थापित कइलें सलमान अपना फिल्म मैंने प्यार क्यूँ किया (2005) में हीरोइन बना के. ओकरा बाद एह दुनू जाना के प्रेम कहानी कई साल ले चलल आ मीडिया के खूब ध्यान खिंचलस. सलमान कैटरीना के लेके भी एतना गंभीर रहलें कि साल 2008 में सलमान कैटरीना के जन्मदिन पर आपन पुरान दोस्त शाहरुख से झगड़ लेहलें. बाकिर कैटरीना के ई सब पसंद ना आइल. दुनू जाना में अउर भी कुछ मनमुटाव रहे एही से कैट उनके छोड़ दिहली आ रनबीर कपूर के साथे डेट करे लगली. दुनू जाना अजब प्रेम की गजब कहानी के सेट पर मिलल रहे लोग. सलमान त इशारा इशारा में अर्पित के शादी में माइक पर भी कहि देले रहलें कि उ कैटरीना से बियाह भी करे वाला रहलें, बाकिर उ मौका चूक गइली. खैर, कैटरीना जीवन में और आगे बढ़के विकी कौशल से बियाह कर चुकल बाड़ी.\nफेर सलमान के प्रेम संबंध विदेसी मॉडल यूलिया वन्तुर के साथे चलल. अब ओ लोग के बीच में का स्थिति बा, ई त रिपोर्ट मीडिया में नइखे आइल बाकिर उनके लगातार टूटत दिल के सीरीज देख के रउआ बुझा त गइले होई कि बेचारा सलमान खान बियाह काहें ना कइलें.\n( लेखक मनोज भावुक भोजपुरी साहित्य और सिनेमा के जानकार हैं।)\nCategories Entertainment Tags Articles in Bhojpuri, Bhojpuri, Bhojpuri Articles, Bhojpuri News, Kaif, Katrina, Katrina kaif, Kayshal, Khan, love, News in Bhojpuri, salman, Salman Khan, Story, unfinished, vicky, vicky kaushal wedding, Vicky Kayshal, Wedding Post navigation\nखुले में नमाज पढ़ना बर्दाश्त नहीं: हरियाणा के मुख्यमंत्री\nCONFIRM Bharti Singh is Pregnant shared the information by sharing the post EntPKS – GOOD NEWS: भारती सिंह बनने वाली हैं मां, बोलीं


नारी-जगत | Anjoria's Weblog\nCategory Archives: नारी-जगत\nआधी आबादी के बदलत चेहरा\nजिनिगी में, हार, असफलता आ पीछे छूटि गइल आम बात हऽ. सपना पूरा ना भइल त एकर मतलब ई ना हऽ कि सपना देखले छोड़ दिहल जाव. उमेद मुए के ना चाहीं. उमीद आ सपना जिया के राखल आ ओके पूरा करे खातिर, लगातार कोशिश कइल ‘खास’ बात हऽ. एही खास बात आ प्रवृत्ति का कारन, लाख भेदभाव, उपेक्षा आ अन्याय का बावजूद ‘नारी’ आगा बढ़ि पवले बिया. उमेद के दामन थमले चेतना आपन लक्ष पावे खातिर, ओके सक्रिय करत रहल. सत्तर का दशक से शुरू भइल ‘नारी आंदोलन’ का बाद नारी का भीतर ‘अन्याय’, ‘शोषण’ आ भेदभाव के खिलाफ लड़े आ आवाज उठावे का बल में बढ़ोत्तरी आइल. ‘नारी लेखन’ आ ‘स्त्री-विमर्श’ नारी पक्ष के असुरक्षा चिन्ता, दुख, पीड़ा आ कुण्ठा के मुखर अभिव्यक्ति कइलस. एसे नारी के सोच-विचार में बदलाव आइल. समाज, सरकार आ प्रशासन ‘नारी’ के हक आ सम्मान खातिर सचेत भइल आ हरकत में आइल.\nश्रम में जबर्दस्त भगीदारी स्वालंबन आदि से समाज में मेहरारूअन के बढ़त साख आ रसूख से, नया उमेद जागल. जीवन का हरेक क्षेत्र में नारी अपना प्रतिभा-लगन से आपन नया मुकाम बनावत लउकत बिया. पढ़ाई, व्यवसाय, नौकरी, खेल, उद्यम प्रशासन राजनीति कवनो अइसन क्षेत्र नइखे, जहाँ ओकर दमदार उपस्थिति ना होखे.बाकिर देश के जनसंख्या आ ओकर आध आबादी का लिहाज से नारी के हिस्सेदारी बहुते कम बा. देश का कई हिस्सा में, आजो औरत परिवार से लेके बाहर तक- भेदभाव, उपेक्षाआ शोषण के शिकार बिया. आजो ओके बराबरी वाला सम्मान से मरहूम राखे वाला सामन्ती, रूढ़िवादी सोच बरकार बा. आजुओ, असुरक्षा, डर आ आशंका औरत के आगे बढ़त डेग रोकत बा. आजो पुरूष सत्ता अपना शक्ति-सामर्थ आ अहंकार से ओके नीचा देखावे में कसर नइखे छोड़त. आजुओ समाज में औरत खातिर सामाजिक व्यवहार हाथी दांत लेखा देखावे वाला ढेर बा.\nप्रेम, दया, करुना, ममता आ सहनशीलता के मूरत मानल जाये वाली नारी के जमात में प्रगतिशील सोच आ नया विचारन क विवेक त जाग रहल बा, बाकिर एम्मे बहुत कुछ खराबो चीज साथ-साथ घुसि आइल बा. औरत का प्रति खुद औरत के जवन पक्षधरता आ प्रेरणास्पद संवेदनाशीलता होखे के चाहीं ऊ नइखे आइल. कतने अइसन घर बा, जहाँ बेटी आ बहू में फर्क कइल जाता, जहाँ बहू के लक्ष्मी बना के घर में ले आइल जाता आ बाद में घर सँवरला-सहेजला आ खाना पकवला, सेवा-टहल कइला का बादो उपेक्षा भरल व्यवहार कइल जाता. दहेज-प्रताड़ना, मार-पिटाई जइसन घटना आजुओ मन के दुखी करत बाड़ी सन. सबसे बड़ त्रासदी त ई बा कि एह कुल्हि में खुद औरत, औरत का खिलाफ साजिश आ उत्पीड़न के प्रमुख हिस्सेदार बनत बाड़ी सन. दकियानूसी सोच, दिखावा आ झुठिया अहं के तुष्टि खातिर परिवार के औरते दुसरा औरत के नीचा दिखावे आ अपमानित करे के मोका नइखी स चूकत. ई सब भावनात्मक लगाव आ संवेदनशीलता ना रहला के कारन बा. अपना वर्ग का प्रति सहानुभूति का कमी का कारन बा.\nसमय का साथ-साथ दुनिया आ देश में बहुत कुछ बदल रहल बा. नारी का प्रति दकियानूसी सामन्ती सोच, पारंपरिक नजरिया बदले न बदले बाकि प्रगतिशील सोच आ आधुनिक विचारन क संघर्ष जारी बा. पुरान मान्यता टूट रहल बाड़ी स. कट्टरता आ जकड़न कम भइल बा. पुरूष समाज में खास तौर से, बाप, भाई, पति आ अन्य निकट संबंधियन के औरत के प्रति नजरिया बदलल बा. ऊ खुल के नया बदलाव खातिर लड़कियन आ औरतन के तइयार होखे आ अपना पैर पर खड़ा होखे में मदद करत बा. ऊ खुशी से अपना परिवार के लइकी आ औरत के आगा बढ़े या लक्ष हासिल करे खातिर उकसावत आ उत्साहित करत बा. एही सब क नतीजा बा कि नारी शिक्षा-दीक्षा आ काम कुशलता में बढ़ोत्तरी भइल बा. ओकरा भीतर छिपल प्रतिभा आ शक्ति-सामर्थ के फरे फुलाए में सहूलियत आ सहयोग मिल रहल बा. परिवार के सहयोग आ प्रोत्साहन क नतीजा में आज सेवा-व्यवसाय आ उद्यम में औरतन क भगीदारी बढ़ल बा.\n‘नारी सशक्तीकरण’ का लेहाज से, जवन उपलब्धि हासिल भइल बा ओम्मे ‘बहुत कुछ’ त नइखे, बाकि एतना जरूर बा कि आगा अउर अच्छा होखे के संभावना आ उमेद झलकत बा. शिक्षा आ स्वास्थ्य में नारी के भागीदारी पहिलही से रहल हा, बाकि एने कुछ सालन में आई.टी., साफ्टवेयर, संचार-माध्यम आ मैनेजमेन्ट में लइकियन आ औरतन के बढ़त रूचि, सक्रियता आ उपलब्धि देख के, उमेद के अउर बल मिलत बा. ग्राम पंचायत, नगरपंचायत जइसन स्थानीय निकायन में आइल पिछड़ी, परिगणित आ अनुसूचित जातियन के औरतन क प्रतिशत ज्यादा बा. एम्मे ज्यादातर अशिक्षित भा मामूली पढ़ल-लिखल औरतन क जमात बा आ एह औरतन क कमान (पति, भाई, भतीजा का रूप में) मरदन का हाथ में बा. अगर महिला प्रधान, प्रमुख भा अन्य महत्व का जगहा पर बाटे त पढ़ल-लिखल रहलो प घर के मरदन क हस्तक्षेप ओइसहीं बा. ओके स्वतंत्र निर्णय करे आ विवेकानुसार चले के इजाजत नइखे.\nभारत का राजनीतिक इतिहास में ईहो गजब संजोग बा कि देश के राष्ट्रपति, लोकसभा अध्यक्ष, सत्ताधारी पार्टी के अध्यक्ष, नेता प्रतिपक्ष आ सत्ता में समर्थन देबे वाली कुछ पार्टियन क अध्यक्ष ‘नारी’ बाड़ी सन. ममता बनर्जी, मायावती, जयललिता जइसन मजबूत राजनीतिक कद वाली नारी अपना इच्छाशक्ति, मजबूत संकल्प आ लगन से कठिन लक्ष साध के समाज के नया राह देख रहल बा लोग. संगठित क्षेत्र में नारी के हिस्सेदारी भले कम होखे बाकि असंगठित क्षेत्र में 92-94 प्रतिशत बा. श्रमिक क्षेत्र में 31 प्रतिशत आ प्रशासन में 8 से 10 प्रतिशत. राजनीति में महिला भागीदारी खातिर 33 प्रतिशत आरक्षण क बिल उच्चसदन में पास भइला का बाद भलहीं लटक गइल, बाकि समय जवना तेजी से करवट ले रहल बा कि महिला आरक्षण बिल पास करही के पड़ी. लिंग भेद का आधार पर भेदभाव, असमानता आ उपेक्षा के दौर ज्यादा दिन चले वाला नइखे. देश के एगो मजबूत राष्ट्र बनावे खातिर, आधी आबादी के स्वतंत्रता, अधिकार आ सम्मान के बहुत ढेर दिन ले, दबाइ के नइखे राखल जा सकत. आधुनिक भारत के सोगहग रूप तबे लउकी जब मर्द-औरत एक साथ मिल के नव समाज निर्माण क पक्का बुनियाद रखी. फेरु त कारवां बनत जाई आ लोग आवत जाई.\nदेश आ समाज, नारी-जगत, पुस्तक चर्चा, सरोकार, साहित्य में प्रकाशित किया गया | Tagged पाती, भोजपुरी पत्रिका\t| Leaveareply\nPosted on जुलाई 4, 2011 by Anjoria\nआजु हमनी सभे जानत आ मानत बानी कि देह के निरोग रखला के कवनो विकल्प नइखे. ऊ त रखही के बा. बाकिर अतने से काम नइखे चले वाला हमनी का देखले बानी जा कि उपर से पूरा तरह से निरोग लउके वाला लोग, जे नियमित व्यायाम करत रहे, सही भोजन सही समय पर करत रहे, कइसे हार्ट अटैक से भा कैन्सर वगैरह से मर गइल. पहिले का जमाना से कहीं बहुते बेसी आजु जरूरत बा अपना दिमाग के. मनो मस्तिष्क के निरोग राखल, देह से बेसी ना त देह से कमो ना. दिन, हफ्ता, साल, भा दसियो साल से दबावल आवेग, तनाव, आ जिनिगी में मिले वाला निराशा, अपना अन्तरमन के आवाज दबवले राखे के मजबूरी, आ भावनाशून्य बनल हमनी के हमनिये से अलगा कर देत बा.\nआजु बहुते जानकारी एह बाति पर मिल जाई जवना में मस्तिष्क के सरल अध्ययन भइल होखे, मनोमस्तिष्क के दर्शन विचारित कइल गइल होखे, मनोविज्ञान, मानसिक स्वास्थ्य, नवयुग के वैकल्पिक संदर्भन के चरचा भइल होखे. मनोविचार आ स्वस्थ जीवनो पर ढेर कुछ मिल जाई पढ़े खातिर. बाकिर अइसन कवनो किताब बहुत कमे मिली जवना में समुझावल गइल होखे कि कवनो खास तरीका आ टिप से रउरा मानसिक, भावनात्मक, आ शारीरिक स्तर पर का फायदा हो सकेला.\nहालही में ममता सिंह के लिखल आ स्टर्लिंग प्रकाशन से प्रकाशित किताब “Mentor Your Mind, Tested Mantras For The Busy Woman” में बतावल गइल बा कि कवना तरीका के मनोमस्तिष्क के स्वास्थ्य पर का असर पड़े वाला बा. आ जवना तरीकन के बाति कइल गइल बा उहो आम पाठक खातिर बहुत सहज आ संभव बाड़ी सँ. अइसन अइसन टिप, अभ्यास, सरल योग, सहज ध्यान का बारे में बतावल गइल बा जवना से पाठिका आजु का जमाना में अपना मनोमस्तिष्क के स्वस्थ राख सकेली.एह तरीकन खातिर कवनो स्पेशलिष्ट का लगे गइला के जरुरतो नइखे पड़े वाला. “मेन्टर योर माइन्ड” में छह गो मानसिक बीमारियन का बारे में, छह गो भावनात्मक उद्वेगन का बारे में आठ गो आध्यात्मिक तरीका सिखावल गइल बा. किताब में एगारह गो प्रश्नावली बाड़ी सँ जवना से रउरा आपन मूल्यांकन कर सकीले. रेखाचित्र का सहारे तेरह गो सहज अभ्यास बतावल गइला बा. किताब में २८ गो कार्यक्रम बतावल गइल बा अपना मन के बदले खातिर आ सात गो टेबुल बनाके सबकुछ समुझावे के कोशिश कइल गइल बा.\nकिताब हर बड़ा शहर के प्रतिष्ठित पुस्तक विक्रेता का लगे मिल सकेला. अगर ना मिले त ममता सिंह से जानकारी लिहल जा सकेला.\nBook Name: Mentor Your Mind, Tested Mantras For The Busy Woman\nAuthor: Mamta Singh\nनारी-जगत, पुस्तक चर्चा में प्रकाशित किया गया | Tagged ममता सिंह, मेन्टर योर माइन्ड\t| Leaveareply\nPosted on जुलाई 2, 2011 by Anjoria\nखबर, देश आ समाज, नारी-जगत, सरोकार में प्रकाशित किया गया | Tagged मनोज तिवारी\t|7Replies\nPosted on अक्टूबर 20, 2010 by Anjoria\nपिछला हफ्ता गाजीपुर जिला के नंदगंज थाना के पुलिस तीन गो परिवार के मेहरारुवन के थाना उठा ले गइल आ ओहिजा बंधक बना के राखि लिहलसि. फिरौती का रुप में ओकर माँग रहुवे दू गो आरोपियन के थाना में हाजिरी. ओह औरतन में एगो औरत यशवंत के महतारीओ रहली जिनकर पूरा मामिला से कवनो लेना देना ना रहुवे. संजोग से ऊ ओह घरी अपना पटीदारी में दयादिन का घरे गइल रहली आ ओह घर के सवांग पर एगो हत्या के आरोप रहे. पुलिस आइल आ सगरी मेहरारुवन के उठा ले गइल आ ओह लोग के तब ले बन्हक बना के रखलसि जब ले ऊ आदमी थाना में आत्म समर्पण ना कर दिहलसि.\nयशवंत जानल मानल पत्रकार हउवन आ पूरा देश के पत्रकार उनका के जानेले. बाकिर एह सब का बावजूद उनकर केहू सुने के तइयार ना भइल आ महतारी तबे थाना से लवटि पवली जब पुलिस के मकसद पूरा हो गइल. एह गैर कानूनी काम के जतना विरोध कइल जाव ओतना कम होखी. काल्हु मऊ से संपुर्णानन्द दूबे के पाती आइल त पूरा घटना के जानकारी लिहनी. एह सिलसिला में यशवंत के लिखल अपना महतारी के नामे एगो सार्वजनिक चिट्ठी रउरा सभे के सोझा ले आवे लायक लागल. यशवंत पत्रकारन के आवाज का रुप में जानल जाये वाला लोकप्रिय वेबसाइट http://bhadas4media.com के संचालक हउवन. पेश बा उनकर अपना महतारी का नामे लिखल चिट्ठी के भोजपुरी अनुवाद\nमाँ, हमरा समुझ में आ गइल बा कि तू सभ हमरा के पुलिस अधिकारी काहे बनावल चाहत रहलू. आईएएस अधिकारी बनावल चाहत रहलू. हम पढ़ाई लिखाई में अपना जवार में सबले तेज रहीं, से रउरा लोग सोचत रहीं कि इलाहाबाद पढ़े गइल बा, पढ़ लिख के अधिकारी बन के लवटी आ तब घर के सगरी दुख खतम हो जाई. बाकिर माँ, हम भगत सिंह के आदर्श मानत एगो नक्सलवादी संगठन आइसा से जुड़ गइनी. अपना परिवार के दुख दर्द का सोझा समाज के दुख दर्द ज्यादा बड़ लागल आ नौकरशाह बन के अपने जनता पर राज करे का जगहा जनता का बीचे रहि के ओह लोग के गोलबंद करिके सत्ता शासन से लड़ाई कइल उचित लागल. बाकिर ई ढेर दिन ले चलल ना. हमरा लागल कि जनता का बीच रहि के ओकरा के गोलबंद कइल बेहद मुश्किल काम बा से हम बीच के रास्ता चुन लिहनी. कलम का जरिये जनता के आवाज उठावल शुरु कइनी. इलाहाबाद आ बीएचयू में छात्र आन्दोलन, नुक्कड़ नाटक, गाना बजाना करत कब पत्रकार बन गइनी पता ना चलल.\nबाकिर, उहे कीड़ा जवन हमरा के भगत सिंह के रोल मॉडल माने के कहलसि आ परिवार के हित का बजाय समाज आ जनता के हित के बड़हन माने के नसीहत दिहलसि, हमरा के कतहीं चैन से ना रहे दिहलसि. सिस्टम के, आफिस आफिस का खेल में रमे ना दिहलसि. काहे कि हर जगहा नामो भर के नैतिकता आ ईमानदारी के निर्वाह भारी पड़े लागत रहे. ई नैतिकता आ ईमानदारी कवनो आरोपित भाव ना ह, बलुक बचपन में गाँव का स्कूल में उच्च विचार वाली कविता कहानी स्लोक पढ़ला का चलते बा जवना के झूठ मनला के बावजूद अपना व्यवहार के हिस्सा आजु ले ना बना पवनी. काहे कि तू ही सभ कहत रहलऽ कि झूठ बोलल गलत हऽ, चोरी कइल गलत हऽ. से उहे मानत अइनी. हालांकि अब हमरा लागेला कि ई सब बाति फर्जी हऽ. नैतिकता दू तरह के होले, एगो गाँव वाली जवना के हम तू जियेनी, दोसरका शहर वाली जवना के सफल कहाये वाला चालाक लोग जियेला बाकिर बतावे ना.\nहँ, त माँ हम कहत रहनी कि पढ़ाई लिखाई में ठीकठाक होखला का चलते हम पढ़ाई लिखाई में लागल रहनी आ हमरा सामनही बेईमान पत्रकार आ रीढ़विहीन संपादक आफिस का बहरी के धन्ना सेठन से साँठगाँठ कर के मिशन मनी के अभियान चलावत रहले. अपना संस्थानो के बेइमानी के रकम खिआवत रहले त प्रबन्धन खुश हो के ओह लोग के तरक्कीओ देत गइल. ओह लोग का परिवारन में समृद्धि आवत गइल, फ्लैट आ कार खरीदात गइल. दोसरा तरफ हम लिखले पढ़ला के आदर्श मानत रहनी. निमन काम का चलते हमार तनखाह बढ़त गइल, तरक्कीओ मिलत गइल बाकिर सब कुछ बढ़ला का बावजूद, ३५ हजार रुपया के तनखाह का बावजूद महीना का अन्त में पइसा खतम हो जात रहल. ओही कीड़ा का चलते हम आजु ले कहीं जम ना पवनी. सफल ना हो पवनी, काहे कि दुनिया जवना के सेटल होखल कहेले, सफल होखल मानेले, ऊ हमरा खातिर गिरला सरीखा होला, आँख मूंद लेबे जइसन होला. जवन सुख अपना फकीरी में पावेनी ऊ अंबानी बन गइला का बादो हमरा कतई नसीब ना हो सके. बाकिर एह फकीरी के का करीं जे तोरा के थाना जाये से ना बचा सकल.\nबाकिर माँ, चिन्ता मत करीहे. हमरा खातिर तू हीं अकेला माँ ना हऊ, तोहरा जइसन लाखो महतारी बाड़ी जवना के बेटा हमरे जइसन हउवें. जे चहीहन कि उनका महतारियन के उत्पीड़न करे वाला के सजा मिले बाकिर उनका तरीका मालूम नइखे. हम कोशिश करब जे माँ तोहरे ना, आगा से तमाम महतारियन के अइसनका जिल्लत जलालत से दू चार ना होखे के पड़े. एकरा खातिर हमरा सोनिया गाँधी से ले के मायावती जइसन तमाम महिला महतारियन से भेंट करे के पड़ी त करेम. कानून अपना हाथ में ले के आपन बाति राखे के पड़ी त ओकरो पर सोचब काहे कि अइसने भगत सिंह सिखवले बाड़न. बाकिर तोरा अपमान के भुलायब ना. हमरा पता बा तू जल्दिये सब कुछ भुला देबू. सभका सोझा अइसन पेश करबू जइसे कुछ भइले ना होखे. कहबू कि पुलिस तोहरा साथे बढ़िया बेवहार कइले रहुवे, बढ़िया से रखले रहुवे. बाकिर हमरा मालूम बा कि तोहार मन भीतर कहीं से चटक गइल होखी. जवन गहिर कचोट लागल होखी ओकराके हम समुझत बानी. तू आपन दुख व्यथा केहू से कह ना सकऽ काहे कि कहला के अधिकार त पुरुष आ पुलिस का लगे बा. तोहरा लोगन के त बस रिसीविंग एंड पर राखल गइल बा, महसूस करत रहे खातिर.\nमाँ, हम नइखी जानत कि तोहरा के अपमानित करे वाला हम केकरा के मानीं ? नंदगंज के थानेदार के, की इलाका के सर्किल आफिसर के, कि पुलिस कप्तान के ? आ की आईजी के मानीं, की मुख्यमंत्री मायावती के मानीं. एह लोकतंत्र के मानीं कि खुद अपना के दोषी मानीं. हमरा त सभ एके जइसन लागत बाड़े. हिंसक जानवर के पूरा शृंखला बा. हम बहुते भकुआ गइल बानी. हमरा लागत बा माँ कि हमहीं दोषी बानीं जे अतना पइसा ना कमा सकल कि पुलिस वालन के तोहरा लगे चहुँपे से पहिले खरीद लेतीं. अतना बड़ नौकरी ना खोज पवनी कि पुलिस वाले तोहरा लगे पहुँचे के सोचिये के थर्राये लागस. अइसन दोस्त ना बना पवनी जे अतना प्रभावशाली होखतन कि एगो फोने पर गाजीपुर के कप्तान यस सर, यस सर कहत आदेश के पालन में जुट जाइत. एहसे माँ हम अपने के दोषी मानत वादा करत बानी कि हम प्रायश्चित करब आ तोहरा जइसन हजारो लाखो महतारियन के सामने आवत रहे वाला अइसनका मजबूर दिन में ओह लोग का साथे खड़ा रहनी. ओह लोग खातिर लड़ पवनी त अपना के धन्य समुझब.\nहो सके त माफ कर दीहे, बावजूद एकरा कि तू हमरा के दोषी नइखू मानत.\nबाकिर हम अपना के कबो माफ ना कर पायब.\nएह लेख के मूल\nसंपूर्णानन्द दूबे के ई-पाती\nबर्बाद गुलिस्ताँ करे खातिर बस एगो ऊल्लुए काफी बा हर डाल पर उल्लू बैठल बा अब आगे अंजाम का होई. अब राउवीं ई सोच के बता सकीले की आज भड़ास मीडिया के यशवंत जी की माता के साथे जवन कृत्य भइल बा ऊ पूरे भारतीय पत्रकारिता का साथे लागल एक कलंक बा. प्रशाशन जेकर काम आम जनता के सुरक्षा कइल बा ऊहे एगो कलम के सिपाही. के अपना कर्तब्य कइले से रोकत बा. का होखी यह देश के जहाँ भारत माता के विश्व गुरु होखे के परिकल्पना के साथे भारत माता के सपूत दिल्ली में अपना कलम के साथे लागल बा. आ घरे ओही के माता सुरक्षित नइखे. ई ता भारतीय लोकतंत्र का साथे हो रहल अन्याय बा. ई अन्याय का साथे हम सभी के हाथ में हाथ. डाल के अपना कलम के साथे न्याय कर के काम करे के चाही. तबे जननी जन्मभूमिश्च स्वर्गादपि वरीयसी के सपना साकार होखी.\nई लेख यशवंत जी के माता के नइखे हम सबहीं के माता के बा. एकरा के हम आपके माध्यम से पूरे जनता में प्रदर्शित करल चाहत बनी यह में आपके सहयोग के जरूरत बा.\n– सम्पूर्णा नन्द दुबे\nखबर, देश आ समाज, नारी-जगत, सरोकार में प्रकाशित किया गया | Tagged गाजीपुर पुलिस, थाना में औरत, पत्रकार, पुलिसिया रोआब\t| 1 Reply\nएक एक करके दर्जनो दुलहिन बना डलनी\nPosted on अक्टूबर 3, 2010 by Anjoria\n– डा. उत्तमा दीक्षित,\nएसिस्टेंट प्रोफेसर (फैकेल्टी आफ विजुअल आर्ट्स, बनारस हिंदू विश्वविद्यालय)\nचुनार सीमेंट फैक्टरी का परिसर में बहुते आम घर रहे हमार. चिकित्सक पिता आ शिक्षिका मां के अकेली कन्या संतान हईं हम. दू गो भाई बाड़े, दुनु छोट. जब हमार जनम भइल त घर में कवनो खास खुशी ना मनावल गइल. बलुक पापा त दुखिये भइलन. शायद बेटी का जिम्मेवारी से डेरा गइल रहले. मम्मी अनुशासन पसन्द आ कड़क सुभाव के रहली आ हमरा ई खराब लागत रहुवे. मम्मी-पापा दुनु जने महत्वाकांक्षी रहले. ऊ लोग आगा बढ़त रहल चाहत रहुवे. मम्मी अपनहू पढ़ाई करत रही आ पापा आपन प्रैक्टिस जमावे में जुटल रहले. दुनु जीवन का संघर्षे में व्यस्त रहले आ ओह लोग का लगे हमरा खातिर समये ना रहे. फैक्टरीए का स्कूल में हमार दाखिला करा दिहल गइल काहे कि मम्मी ओहिजे टीचर रहली.\nपढ़े-लिखे में हम शुरूवे से मेधावी रहनी. क्लास में हम पातर-दुबर आ छोट लागीं जबकि हमार सहेली सब बड़ आ मोट. जवने पढ़ावल जाव हम तुरते याद कर लेत रहीं. घरे लवटि के मम्मी पूछत रही त एक-एक करके सगरी पीरिएड्स के पढ़ाई सुना देत रहीं. पापा खुश होखतन. रोजाना कहतन – अनामिका तुम बस, इसी तरह पढ़ना और डॉक्टर बनना.\nकला त हमरा मन में कहींओ ना रहुवे बाकिर पांचवाँ क्लास के एगो घटना हमरा के कला के ओर ले आइल. मास्टर जी पूरा क्लास के पेपर पर दुलहिन पेंट करके ले आवे के होमवर्क दिहले. मास्टर जी रहले त गणित के बाकिर जिम्मेदारी कलो पढ़ावे के जिम्मेदारी दे दिहल रहे. ऊ अपनहू कला ना जानत रहले. कोशिश करसु कि जल्दी से पीरिएड खत्म हो आ बला टले. हमरा सहपाठी शीला के बनावल दुलहिन के मास्टर जी जमके तारीफ कइलन. हमरा से कहलन कि तुहू निमने बनवले बाड़ू बाकिर देखऽ शीला के बनावल दुलहिन कतना सुंदर बिया. रंगन के कतना निमेन इस्तेमाल कइल बिया ऊ. रंग खिलल-खिलल बा. टीचर के बेटी हऊ, तहरा त हर काम में आगा रहल चाहीं. हमरा इयाद बा कि एहिजे हमार मन में पहिल पहिल बेर केहू से ईर्ष्या जागल रहुवे. घरे अइनी, खूब रोवनी आ लगनी बइठ के कागज पर दुलहिन बनावे. एक-एक करके दर्जनों दुलहिन बना डलनी. आ मास्टर जी के शाबासी लेइये के मननी हम.\nएकरा बाद आर्टो हमरा पसंदीदा विषयन में शामिल हो गइल. घर में बाकिर जोर विज्ञाने का विषयन पर रहे. पापा चाहत रहले कि कइसहू करीं, हमरा डॉक्टरे बने के बा. भाइयन से बड़ा होखला का चलते हमार जिम्मेदारियो बेसी रहे. मम्मी स्कूल जासु तो समय निकाल के भाइयनो के संभारे के पड़े. सुभाव जिम्मेदार प्रवृत्ति के रहे एहसे इहो काम खुशी-खुशी कर लेत रहीं. एही बीच कला का प्रति हमरा मन में दीवानगी पनपे लागल रहे. रफ कापियन में पाछा के पेजन पर आर्टे आर्ट बनाईं. जबे मौका मिले, कवनो आकृति उकेर देतीं. कई हाली त एकरा खातिर पिटइबो कइनी. मम्मी-पापा के शिकायत रहे कि हमार ध्यान बंटत बा आ हम डाक्टर ना बन पायब. माता-पिता के उम्मीदन के बोझ का होला, ई निमना से मालूम बा हमरा. ई बोझा लिहले हमार पढ़ाई चलत रहल. विज्ञान विषयन से हम हाईस्कूल में फर्स्ट डिवीजन पवनी. ओने उत्तर प्रदेश सीमेंट कारपोरेशन के चुर्क, चुनार, आ डाला, तीनों फैक्टरियन में समस्या होखे लागल रहे. कर्मचारियन आ ओहनी के परिवार मुश्किल में आ गइल रहले. हम बायो ग्रुप के विषय से इंटर पढ़त रही.लड़कियन खातिर त सुरक्षो के सवाल रहुवे. लड़कियन-मेहरारुवन से घर में घुसके अभद्रता के खतरा महसूस होत रहुवे, एहसे एक्जाम खत्म होखते हमरा के चुनार से करीब 25 किमी दूर नानी का गांवे भेज दिहल गइल. इंटरमीडिएटो में हम अव्वल अइनी.\nएकरा बाद त पापा के दबाव अउरी बढ़ गइल. बीएचयू में मेडिकल एंट्रेंस एक्जाम खातिर कम से कम जतना उमिर जरूर रहुवे, हम ओकरा से कुछ महीना कम के रहनी. हमरा के एक साल तैयारी करके अगिल साल ई एक्जाम देबे के हुक्म भइल. मम्मी कहली कि एक साल बा, चाहऽ त कवनो दोसरो एंट्रेंस एक्जाम दे ल. हमार मौसा जी ओह घरी बीएचयू में रिसर्च करत रहले. ऊ समुझवले कि कवनो प्रोफेशनल सब्जेक्ट से ग्रेजुएशन कर लऽ. कला में रुझान बा त काहे ना बीएफए के एंट्रेंस एक्जाम नइखू दे देत ? तबहियो बड़ा कठिन होत रहुवे बीएफए के एंट्रेंस एक्जाम. हम दिहनी आ पास कर गइनी. हमरा खुदऊ आश्चर्य भइल कि एक्जाम में त उहो स्टूडेंट बइठल रहले जे एकरा खातिर पहिलहीं से तइयारी कइले रहले. अतना आसान ना रहुवे बीएचयू में पढ़ल. घर दूर रहे. रोजाना आइल-गइल मुश्किल.\nहम बहुते संकोची आ सोझ-सिधवा रहनी. हीन भावना के जल्दिये शिकार हो जात रहीं. माइये हमार अकेला दोस्त रहली. संसाधन सीमित रहुवे आ बेटी का वजह से हमरा खातिर त अउरियो कम. हमरा हास्टल मिल गइल. ओने चुनार में अबहियो आतंक के माहौल रहुवे. लोग जगहा छोड़ जात रहे. पापा के प्रैक्टिसो कम हो गइल रहे. मम्मी के नौकरी खतरा में रहे. हमरा अल्टीमेटम मिल गइल कि खर्च घटावऽ. हम उहे कपड़ा अदल बदल के पहिरतीं. शनिचर के खाना ना खइतीं कि घरे जाये के बा आ सोमार का पूरा दिने खाये के छुट्टी ई कहके कि घर से खाके आइल बानी. हफ्ता में एक दिन दुनु टाइम मेस का खाना ना खइतीं आ भूकले रहतीं. बाजार से आर्ट के काम लेके अइतीं आ बनइतीं. हालांकि एहमे धोखो खूब मिलल. बहाना बना के पेमेंट या त दिहल ना जात रहुवे भा मिलबो करे त बहुते कम. हमरा अपना अकेला दोस्त मम्मी के बीएचयू में खूब याद आवे. शनिचर के क्लास अटेंड करते चुनार खातिर चल देतीं. एही तरह चलत रहल बीएफए के पढ़ाई.\nपढ़ाई चलते रहे तबहिये पापा को बुझा गइल कि अपना जिम्मेदारी से मुक्ति पा लेसु. एने-ओने दउड़-धूप शुरू हो गइल. बाकिर लागत ना रहे कि ई कवायद हमरा बहुत अच्छा करे खातिर हो रहल बा. इहे बुझाव कि ई अपना जिम्मेदारी से कवनो तरह मुक्त हो जाये के मशक्कत हो रहल बा. मुक्ति मिलिये गइल. आ एहिजो हमार निमन किस्मत कामे आइल. पराया घर के अपना बनावे में आम भारतीय लड़की से बेसी मुश्किल आइल, बाकिर ओहमें हमार अपनो सुभाव के दोष रहे. हम बहुते भावुक आ महत्वाकांक्षी रहनी. एही बीच हम दुनु परानी बढ़िया मुकाम पावे खातिर घर छोड़के पढ़े के फैसला कइनी जा. मुश्किल फैसला रहुवे, ई कुछुये दिन में पता चल गइल. हमनी दुनु पढ़त रहीं. रहे थे. साथ में हम कामो करतीं कि केहू जिनिगी पटरी पर आ जाव. ईश्वर बहुते देर कइले सुने में.\nहर तरह का कष्ट से हमार सामना भइल बाकिर हर बार हमहीं जीततीं, हमार हौसला कामे आ जाव. पति मदद करतन. एमएफए का बाद पीएचडी करे के ठान लिहनी. राष्ट्रीय पात्रता परीक्षा (नेट) एकही प्रयास में पास कर लिहनी. बाकिर एही बीच किस्मत पलटी मारल शुरु कर दिहलसि. उत्तर प्रदेश उच्चतर शिक्षा आयोग से लेक्चरर पद के साक्षात्कार के बुलावा भेज दिहलिस. हम खुश रहनी. करीब महीना भर के बेसब्र इंतजार का बाद दौड़के इलाहाबाद पहुंचनी आ चुनाइयो गइनी. बाकिर खुशी अबकियो तत्काल ना आइल. उत्तर प्रदेश उच्च शिक्षा निदेशालय से कानपुर के जुहारी देवी कन्या पीजी कॉलेज में प्लेसमेंट मिलल. ओहिजा चहुंपनी त पोस्ट विवादित रहे. प्रबंध तंत्र ज्वॉइने ना करवलसि. लमहर लड़ाई का बाद बमुश्किल आगरा कॉलेज में नियुक्ति खातिर पत्र मिल गइल. थोड़ बहुत मुश्किलन का बाद उत्तर भारत के एह बेहद प्रतिष्ठित पीजी कॉलेज में ज्वॉइनिंगो हो गइल. ई एगो लमहर आ हताशा भरल लड़ाई के सुखद अंत रहुवे.\nकानपुर का बजाए आगरा में नौकरी मिलल हमरा खातिर भाग्य खुलला जइसन रहे. चूंकि आगरा दिल्ली के करीब बा आ दिल्ली में कलाकारन खातिर करे के बहुते-कुछ बा. नौकरी मिलला के सुकून के आनंद लिहला के कुछुवे महीना बाद हम सक्रिय भइनी आ लगावे लगनी दिल्ली के दौड़. तमाम गैलरीज़ से संपर्क स्थापित कइनी. एकर लाभो मिले लागल. बाकिर स्वभाव का मुताबिक कुछ महीना बाद फेर असंतुष्ट रहे लगनी. बनारस हिंदू विश्वविद्यालय के छात्रा रहल रही एहिसे ओहिजा नौकरी करे के इच्छा बलवती होखे लागल. नजर अखबारे पर रहित आ साथही बनारस में अपना पुरान मित्रन आ शिक्षकन से संपर्को कायम रहित.\nएक दिन पता चलल कि बीएचयू के चित्रकला विभाग में लेक्चरर की पोस्ट विज्ञापित भइल बा. पोस्ट एगो, उम्मीदवार हजारन में. हम आवेदन करे में इचिको देरी ना कइनी. बीएचयू में चुनाइल बेहद मुश्किल रहे , बाकरि हम पूरा निश्चिंत रहीं. नेट का साथे पीएचडी संपन्न हो चुकल रहनी. इंटरव्यू खातिर स्क्रीनिंग भइल. कइगो बड़हन नाम स्क्रीनिंगे में निबट गइले. हम इंटरव्यू तक चहुँपनी आ चुन लिहल गइनी. पांच साल तक आगरा कालेज में लगातार सेवा कइला का बाद नवम्बर 2007 में हम एहिजा ज्वॉइन कर लिहनी. ई सपना साँच होखे जइसन रहे. बीएचयू हमारा खातिर सौभाग्य के बाति बा बाकिर देश के सांस्कृतिक राजधानी होखला का बावजूद बनारस में कला खातिर ऊ बात नइखे जवन मेट्रो शहरन में होला. कलाकार खातिर डेगे डेग पर संघर्ष बा एहिजा. अइसनका में लगातार कोशिश बा कि शिक्षा का क्षेत्र में नाम कमइला का साथे कला के दुनियो में हमार झंडा बुलंद होखे. हम अबहियो नइखीं मानत कि लड़ाई खत्म हो गइल बा. निरंतर प्रयास में बानी. कवनो काम छोट मानके ना छोड़ी लें. केहू साथ दे भा ना हम चलते रहीलें.\nअपना फील्ड आ काम का साथे अखबारन से लेके इंटरनेट तकले लगातार सक्रिय बानी. लक्ष्य अउरी आगा बढ़े के बा, बढ़ते रहे के बा. ईश्वर पर भरोसा बा, उम्मीदो बा आ उम्मीदे पर त दुनिया कायम बा. हारे के अहसास होखलो पर रुकीलें ना.\nदू दिन पहिले की बात ह. स्वभाव के अनुरूप अतीत में भुला गइनी. हालांकि अपना एगो शिक्षक के बातो याद रहे, जे कहत रहले कि भूतकाल भूत का तरह होला, जतना पाछा भगबू ओतने परेशान करी. बाकिर यदि भूतकाल भुला गइनी त कइसे पता लागी कि कामयाबी कतना मिलल ? कइसे चखी आदमी ओकर मजा ? कइसे करी मूल्यांकन कि कमी कहां रह गइल ? आ कमी पता ना चलल त ओकरा के दूर करके आगे के रास्ता कइसे तय होखी ? हमरा कामयाबी के इहे मंत्र ह. हम सफलता के पीछे भागीले. कबही लागेला कि हार जायब तबो रुकीले ना. सोचीले कि चलऽ अनुभव त मिली जवना से आगा गलती ना होखी.\nसफलता के कवनो शाट-कार्ट ना होला, दृढ़निश्चय आ लगातार कोशिशे एकर कुंजी होले. पुरुष प्रधान समाज में मेहरारुवन खातिर आपन मुकाम पहिचानल आ ओकरा के हासिल करे खातिर मजबूती से डेग बढ़ावल त अउरियो मुश्किल होला. एकरा बावजूद बहुते महिला एह मिथक के तूड़त कई इलाकन में सफलता के बुलंदी छू रहल बाड़ी भा छुवे का कगार पर बाड़ी. अपना हिम्मत आ हौसला से जे एगो नया इतिहास रचत बाड़ी. डा. उत्तमा दीक्षित के नाम अइसने मेहरारुवन में शामिल बा. अदभुत जिजीविषा से संपन्न डा. उत्तमा दीक्षित ना सिर्फ जीवन के हर थपेड़न के पूरा बहादुरी से सामना कइली, बलुक प्रतिकूल प्रवाहो के अपना मजबूत इरादन से अपना वश में करके कामयाबी के नया नया कहानी गढ़त चल गइली. मुश्किल हालात मे घेरइला का बावजूद ऊ बनारस हिन्दू विश्वविद्यालय से पेंटिंग में पीएचडी की उपाधि लिहली आ फेरु बाद में कई गो राष्ट्रीय आ अंतरराष्ट्रीय स्तर के पेंटिंग प्रदर्शनियन में आपन धमक बिखेरला का बाद एही विश्वविद्यालय के फैकेल्टी आफ विजुअल्स आर्ट्स में सहायक प्रोफेसर नियुक्त हो गइली. एह लेख में डा. उत्तमा दीक्षित खुद अपने अपना लमहर पथरीला राह के सफर के वर्णन कइले बाड़ी, जवना में जीत के ओज भरल बा.\nडा॰ उत्तमा दीक्षित के पेंटिंग्स आ ब्लॉग\nसंपर्क – cell-+919793331447\nनारी-जगत, सरोकार में प्रकाशित किया गया | Tagged औरत, डा. उत्तमा दीक्षित, संघर्ष गाथा\t|3Replies


फार, फारल भा फरला से लगवले फरिअवता भा फरिआवल के चरचा : बतकुच्चन – 197 – Anjoria\nफार, फारल भा फरला से लगवले फरिअवता भा फरिआवल के चरचा : बतकुच्चन – 197\nMarch 14, 2016 Editor बतकुच्चन, भाषा 0\nफार, फारल भा फरला से लगवले फरिअवता भा फरिआवल के चरचा करे चलनी त नीर-क्षीर विवेक के बात धेयान में आ गइल. कहल जाला कि हंस नाम के पक्षी में अतना ज्ञान होला कि ऊ पानी आ दूध के अलग क के दूध त पी बाकिर पानी छोड़ देला. एही से कहल जाला कि हंस में नीर-क्षीर विवेक होला. अब एकरे के अउरी फरिया के कहे के कोशिश करीं त कहल जा सकेला नीमन-बाउर, हित-अनहित, साँच-झूठ के जान चीन्ह के बढियका के सकारल आ खरबका के दुतकारे वाला विवेक नीर-क्षीर विवेक होला. आ आम आदमी जब दूध आ पानी के अलग करे चली त ओकरा दूध के फारे के पड़ी आ तबे ओहमें के पानी अलग हो जाई आ छेना अलग. दूध के खउला के पानी सूखा के खोवा बनावल जाला बाकिर खोवा में कुछ ना कुछ पानी बचिए जाई. एकदम अलग करे चलब त ऊ जर जाई आ खोवा ना रही. त दूध पानी के अलग करे खातिर ओकरा के फारले सही होला.\nफार शब्द ओह साधनो खातिर इस्तेमाल होला जवन बहुते धारदार होला आ हर भा हल का नोक पर लगा के धरती फारे ला इस्तेमाल होला. फारे खातिर कागज आ कपड़ो फारल जाला बाकिर ऊ नीर क्षीर विवेक ना कहा सके काहे कि जमीन, कागज, भा कपड़ा फारलो का बाद दुनू ओर धरती, कागज, भा कपड़े रहेला कुछ अउर ना हो जाव. एह तरह से फारलो दू तरह के हो गइल. एगो में फरलो का बाद उहे रह जाला जबकि दुसरका में दू गो अलग अलग चीझु अलगा हो के निकलेला. फारल वाला फरला आ फरल वाला फरला में फरक ई हो जाला कि एगो फाड़ेला, दोसरका फल देला. कहे वाला इहो कह सकेले कि फाड़लो से फल निकलेला आ फरलो पर. अब एहिजा फरक ई हो जाला कि एगो परिणाम वाला फल होला, दुसरका खाए वाला फल.\nएह फरला आ फरला में अंगरेजी वाला फर्लो के घुसावल नीक ना कहाई बाकिर उहो फर्लो ओकरे के मिलेला जेकर चहुँप तगड़ा होखो. बड़ बाप महतारी के कपूत बेटा जब जेल से बहरी आवेला त ऊ फर्लो पर आवेला जबकि आम आदमी के बेटा होखी त ओकरा परोल पर आवे के पड़ी. आ जब फर्लो आ परोल के चरचा करिए दिहनी त जान जाईं कि परोल पर बितावल दिन सजा के अवधि से घटावल ना जाव जबकि फर्लो पर बितावल दिन ओकरा सजाय में से घटा दीहल जाला. मदर इण्डिया वाली मदर के बेटा के तुलना कवनो इण्डियन मदर के बेटा से ना नू कइल जा सके! अब एह पर कानून के जानकार मथफोर करसु, हमरा बेंवत के बहरी बा ई. हम त लवटत बानी फरिआवे का तरफ.\nफरिआवल भा फरिअवतो दू तरह के होला. एगो में दू गो फरीक अपने में फरिआ लेले कि चलऽ आजु मामिला फरिआइए लीहल जाव. जबकि दोसरका में केहु तीसर एह बात के फरिअवता करेला कि विवाद भा झगड़ा कइसे सलटावल जा सकेला. पहिलका में दुनू पक्ष एक दोसरा के कपार फोड़ सकेले जबकि दुसरका में दुनू फरीक मिल के ओह तिसरइत के फोर देसु त फोर देसु बाकिर आम तौर पर फरिअवता में फोरउवल ना होखे. कुछ लोग के खासियत होला कि अपना महान होखे के फायदा उठा के कुछ कह देलें, फरिआवसु ना कि उनुका कहला के असल मकसद का रहल आ लोग बा जे कि उनका कहला के लेके फोरउवल करे लागेलें. अब एह बात पर हम कवनो पुरनिया से मार्गदर्शन पावल चाहब बाकिर हमार मुसीबत ई बा कि हमरा लगे कवनो मार्गदर्शक मंडले नइखे त हमरा ला एकरा के फरिआई के?


चमकी - अब्दुल ग़फ़्फ़ार - मैना: भोजपुरी साहित्य क उड़ान (Maina Bhojpuri Magazine)\nHome अब्दुल ग़फ़्फ़ार लघुकथा Bhojpuri Kahani चमकी - अब्दुल ग़फ़्फ़ार\nचमकी - अब्दुल ग़फ़्फ़ार\nआंख मुड़ी में धंसल, गाल मूंह में, आ पेट पीठ में समाइल मुनिया के माई ओकरा के कोरा में ले के दू तीन गो अस्पताल छान मरली। बाकिर सगरी जगेह से एक्के गो जवाब मिलल कि अस्पताल में जगेह खाली नइखे।\nदउड़त-दउड़त आखिर एगो अस्पताल के गेटे पर मुनिया के परान निकल गइल। मरला के बाद भी मुनिया आपन माई के ऐकटक ऐसे निहारत रहे जइसे कहत रहे की कउनो बात ना माई! तू तऽ हर जतन कइलू बाकिर ई सरकार आ समाज संवेदना शुन्य हो गइल बा, तू का कर सकऽताडू माई!\nहार-पाछ के मुनिया के माई, मुनिया के मरल लास लेके घरे वापस आ गइली।\nसारा सहर में हंगामा मचल रहे। कहीं स्वास्थ्य मंत्री आ मुख्यमंत्री के बोलावे के मांग होत रहे तऽ कहीं प्रधानमंत्री के बोलावे के हल्ला मचल रहे। ई सबसे बेसुध मुनिया के माई मुनिया के लास लेके जब घरे पहुंचली तऽ रोअन पीटन पड़ गइल।\nगांव में आठ दिन में आठ गो लइका लइकनी काल के गाल में समा गइल रहे सन। सारा गाँव के लोग मुखिया जी के घेराइ कइले रहे।\nबटेसर पूछलें, 'का मुखिया जी! प्रधानमंत्री आ मुख्यमंत्री के सभा में भीड़ लगावे खातिर तऽ हमनी के ले जानी। एह बेरा हमनी के बचवन के जान सांसत में बा; डाक्टर लोग से बेमारी नइखे पकड़ात। ओकनी के बचावे खातिर अब सरकार लोगिन के बोलाइं महराज!'\nमुखिया जी कहे लगलन, 'अरे बुड़बक,डाक्टर लोग तऽ आपन काम करते नु बा। सरकार लोग के तऽ सगरी देस देखे के बा। इहाँ लास गिने आई लोग तऽ काम कइसे चली!'\nओही में खिसियाइल राम खेलावन कहलन, 'तऽ चुनव्वा के बेरा काहे आवे ला लोग महाराज!'\nमुखिया जी समझावत कहलन, 'अब कौनो चुनाव बा का? ओह बेरा ओह लोग के गरज रहेला तऽ आवे ला लोग। चुनाव के पहिले तोहनी के राजा, आ चुनाव बाद हमनी के राजा। का समझलऽ लोगिन!'\nबटेसर पूछलन, 'जे जीत गईल से राजा हो गइल, ई बात तऽ समझ में आवऽता, बाकिर जे हार गइल ऊहो तऽ मूंह देखावे नइखे आवत महाराज!'\nमुखिया जी फेर समझावे के मूड में कहलन 'दुर बुड़बक! नेता माने नेताऽऽ! चाहे सत्ता पक्ष के होखे चाहे विपक्ष के, सभे बराबर होला। आ कौनो ऊ लोग के लइका लइकी थोड़े मरऽता जे धावे लोग। जेकरा मरे के बा, ऊ तऽ मरबे नु करीऽ। केहू भगवान थोड़े हऽ जे मरे वालन के जिनगी बचा ली!'\nअबहिन ई बतकही होते रहे तब्बे बटेसर के बड़की बेटी दौड़त आइल अउरी कहलस, 'बाबू! जल्दी चलऽ बबलुआ के देह अईंठाइल जाता, आंख उलिट गईल बा, आ मूंह से गाज फेंकऽता।'\nबटेसर आ राम खेलावन घर के ओर दौड़ल लोग आ मुखिया जी अस्पताल ले जाए खातिर आपन बुलेरो निकाले लगलन।\nमुखिया जी, कौनो तरे बबलुआ के सरकारी अस्पताल में भर्ती करा दिहलन आ ऊंहा के हालत देख के बटेसर से कहलन, 'बटेसर, अब हम चलऽ तानी। बाप रे बाप! हई सैकड़ों लइकन के नाक में पाइप लगले बा, सुई दवाई होते बा, तब्बो ताबड़तोड़ लइका मरऽ ताने सन। हमसे बरदास नइखे होत। चक्कर आवऽता। बुझाता अब्बे गिर जाइब। हम चलऽतानी, अब तु संभालऽ आपन लइका के।\nएतना कहके मुखिया जी आपन बुलेरो में जाके बइठ गइलन आ बटेसर बेड पर उल्टा सांस गिनत आपन बचवा के मूंह निहारे लगलन।


(शुक,4नवंबर)\nउत्तर प्रदेश अग्निशमन विभाग (फायर) में उप-महानिरीक्षक (डीआईजी) डी.डी. मिश्रा मायावती सरकार के आकंठ भठियरपन में डूबल बतवले बाड़न. ई बाति ऊ कैमरा का सामने एहो टीवी चैनल से साक्षात्कार में कहले बाड़न. इहो कहलन कि उनुका कवनो अंजाम से डर नइखे.\nउप्र पुलिस आपन सिटीजन चार्टर शुक का दिने लागू कर दिहलसि जवना में जनसमस्या निस्तारण के अवधि तय कर दिहल गइल बा.\nमुरादाबाद जिला के एगो निजी स्कूल के प्रधानाचार्य के दू गो लड़कियिन के यौन उत्पीड़न करे का आरोप में गिरफ्तार कइल गइल बा.\nमुरादाबाद में पुलिस जाली नोटों के एगो कारोबारी के दू लाख रुपिया से अधिका के नकली नोट का साथे गिरफ्तार कइलसि.\nआजमगढ़ में शुक का दिने एगो तेज रफ्तार बस से कचरा के एगो छात्र के मौत का बाद खिसियाइल भीड़ पुलिस पर पथराव कइलसि आ कई गो गाड़ियन में आग लगा दिहलसि.